Maya pernah dibayar RM2,076 kerja ‘ekstra’ satu malam
Oleh MOHD. HAIKAL ISA

13 November 2021, 1:15 pm
PETALING JAYA – Pelakon Maya Karin mendedahkan pernah menerima bayaran daripada produksi Hollywood sebanyak RM2,076 (AS$ 500) untuk kerja ‘ekstra’ satu malam.
Maya atau nama lengkapnya, Maya Karin Roelcke memaklumkan, sewaktu itu, dia baru sahaja berusia 17 tahun.
“Memang betul, ‘movie gig’ pertama saya ketika berusia 17 tahun terus masuk Hollywood (tertawa), (pelakon) ekstra sahaja.
“500 bucks (dolar) untuk kerja satu malam, sebagai seorang yang waktu itu berusia 17 tahun, that’s keching! (bayaran itu lumayan!), katanya menerusi satu ciapan dalam Twitter.
Maya, 42, menjawab persoalan yang dikemukakan seorang peminat tentang penglibatannya dalam filem berjudul Entrapment  lakonan Sean Connery dan Catherine Zeta-Jones.
“Is that you Maya Karin? (Adakah itu anda Maya Karin?) #Entrapment #Netflix,” soal sorang netizen dalam satu ciapan dalam Twitter.

Filem Entrapment merupakan sebuah filem genre aksi jenayah yang memaparkan kisah cinta antara penyiasat insurans dan penjenayah. Filem berkenaan telah diterbitkan pada tahun 1999.
Filem arahan sutradara Jon Amiel itu turut menjalani penggambaran di beberapa lokasi sekitar bandar raya Melaka dan Kuala Lumpur termasuk Menara Berkembar Petronas (KLCC) serta Stesen LRT Bukit Jalil.
Maya yang pernah menggondol trofi Pelakon Wanita Terbaik Festival Filem Asia Pasifik mula mencipta nama menerusi naskah arahan Aziz M. Osman berjudul Seri Dewi Malam pada tahun 2001.
Antara filem lain yang memperkenalkan nama aktres kelahiran Jerman itu dalam persada perfileman tanah air adalah Pontianak Harum Sundal Malam, Waris Jari Hantu, 1957: Hati Malaya, Anak Halal, Duyung, Pisau Cukur dan Jwanita . – K! ONLINE


KDA FC, JDT sekadar seri
Oleh AHMAD SHAHERMAN SHAMSURI

14 November 2021, 11:38 pm
ALOR SETAR – Kedah Darul Aman FC (KDA FC) sekadar mencatatkan keputusan seri 0-0 ketika menentang Johor Darul Ta’zim (JDT) dalam perlawanan suku akhir pertama Piala Malaysia di Stadium Darul Aman di sini malam ini.
Pada separuh masa pertama, kedua-dua pasukan saling mengatur serangan bagi memburu gol awal.
JDT seterusnya melakukan serangan pada minit ke-19 menerusi pertahanan skuad Harimau Selatan, Mauricio Dos Santos yang hampir menerjah gawang. Namun tendangannya tersasar ke kiri gawang Kedah.
Kedah pada minit ke-22 bangkit melancarkan serangan dari sayap kanan, namun gerakan dihasilkan pemain tengah, Fadzrul Danel yang membuat larian pantas gagal dihantar kemas lalu dipatahkan pertahanan pasukan lawan.
JDT mempunyai peluang menjaringkan gol menerusi sepakan percuma oleh Safawi Rasid pada minit ke-28 tetapi percubaannya terus ke dakapan penjaga gawang Kedah, Shahril Sa’ari.
Pasukan lawan itu sekali lagi mencemaskan tuan rumah tiga minit sebelum babak pertama berakhir apabila gerakan lincah Safawi yang membuat hantaran ke kubu Kedah berjaya ditanduk Mauricio Dos Santos namun percubaannya berjaya ditepis keluar oleh penjaga gol.

Skuad Hijau Kuning hampir membuka jaringan pada minit ke-71 apabila pemain gantian Kedah, Aiman Afif mendapat peluang terbaik selepas mendapat lorongan cantik daripada Rizal Ghazali tetapi percubaannya ke pintu gawang JDT sedikit tersasar.
Seminit sebelum perlawanan tamat, JDT mendapat tendangan percuma selepas Sumareh dijatuhkan tetapi sepakan yang diambil pemain tengah JDT, Leandro Velazquez berjaya ditepis oleh Shahril Sa’ari. – K! ONLINE


TFC menang tipis 2-1 dengan Sarawak United
Oleh TENGKU DANISH BAHRI TENGKU YUSOFF

14 November 2021, 11:12 pm
KUALA NERUS – Terengganu FC (TFC) sekadar membawa bekalan tipis apabila mengatasi Sarawak United 2-1 dalam aksi suku akhir pertama Piala Malaysia di Stadium Sultan Mizan Zainal Abidin di sini sebentar tadi.
Keputusan itu sedikit sebanyak melegakan Sarawak United yang berjaya membawa pulang satu gol berharga dari tempat lawan sebelum aksi timbal balik pada Khamis ini.
Pemain Harimau Malaya, Faisal Abdul Halim, terlebih dahulu menceriakan 8,700 penyokong TFC hasil rembatan deras dari luar kotak penalti yang menewaskan penjaga gawang pelawat, Mohd. Sharbinee Allawee pada minit ke-17.
Kelebihan itu tidak bertahan lama selepas pemain TFC, Shahrul Nizam Roshasni melakukan kesilapan tertanduk bola hantaran Tommy Mawat Bada ke dalam pintu gol sendiri pada minit ke-22.
Memasuki minit ke-51, TFC kembali mendahului hasil jaringan Mohd. Faiz Nasir yang menyambar hantaran ke belakang oleh Mintah bagi menewaskan Sharbinee buat kali kedua.
Hasrat TFC menambah gol tidak berhasil apabila percubaan Engku Nur Shakir Engku Yacob (m-69) serta sepakan percuma Lee Tuck (m-89) masing-masing sekadar singgah di palang gawang lawan. – K! ONLINE


Doktor bidas Rita, vaksin cegah jangkitan teruk
Oleh KOSMO!

14 November 2021, 8:24 pm
PETALING JAYA – Tindakan aktres popular Rita Rudaini yang tidak habis-habis mempertikaikan keberkesanan vaksin Covid-19 semakin mendapat perhatian banyak pihak malah turut dibidas oleh komuniti pakar perubatan.
Seorang doktor pelatih dalam bidang perubatan keluarga (family medicine), Dr. Nimelesh Balanthiren menegaskan, sudah kerap kali diberitahu bahawa vaksin tidak boleh mencegah jangkitan Covid-19 seratus peratus namun ia boleh mencegah jangkitan teruk yang mengakibatkan komplikasi.
“Berapa banyak sudah nyawa yang hilang kerana Covid-19. Vaksin boleh melindungi seseorang tetapi sistem imuniti badan juga memainkan peranan penting. Jika imuniti rendah, risiko untuk kena tetap ada.
“Sebab itu masih ada nasihat untuk ikut prosedur operasi standard (SOP), pakai pelitup muka dan sebagainya,” katanya menerusi bebenang ciapan di laman Twitter baru-baru ini.
Tambah Nimelesh, ramai pesakit yang tidak sempat divaksin dan mengalami komplikasi Covid-19 sekarang, berbulan-bulan batuk, sukar bernafas malah ada juga yang keluar masuk hospital.
“Kita yang kerja dalam bidang kesihatan yang terdedah kepada kes sebegini. Ingat senang ke nak sampaikan berita kematian insan tersayang akibat Covid-19 kepada ahli keluarga?

“Jika anda (Rita) rasa anda artis atau orang berpengaruh, gunalah ‘suara’ anda di jalan yang betul,” ujar beliau.
Bidasan tersebut adalah balasan pada satu video aktres tersebut yang meluahkan ketidakpuasan hatinya kepada netizen yang memberikan pelbagai gelaran kepadanya setelah lantang mempersoalkan tentang vaksinasi Covid-19.
“Kita ni insan terpilih, Tuhan pilih untuk dibukakan mata, kita patut bersyukur, pedulikan apa orang nak kata kerana kita ni lagi normal daripada mereka yang kena cucuk.
“Kalau betul vaksin tu menyelamatkan nyawa, kenapa nak kena cucuk berkali-kali? BUkalah pelitup muka tu, sembahyang kenapa masih berjarakan? kata vaksin tu bagus sangat,” katanya menerusi video yang ditularkan itu. – K! ONLINE


Ducati tawan Valencia, Rossi tempat ke-10
Oleh MUHAMMAD RIDUAN MOHD HANAFIAH

14 November 2021, 11:00 pm
VALENCIA – Pasukan Ducati mencatat kemenangan bergaya selepas menawan perlumbaan terakhir Kejuaraan Motosikal Dunia (MotoGP) di Grand Prix (GP) Valencia sebentar tadi.
Pelumba Ducati, Francesco Bagnaia yang memulakan saingan di petak kedua tampil cemerlang selepas memenangi perlumbaan tersebut sementara pelumba Pramac Ducati, Jorge Martin terpaksa berpuas hati tempat kedua.
Rakan sepasukan Bagnaia, Jack Miller tampil positif apabila menaiki podium tempat ketiga ketika bersaing di Litar Ricardo Tormo.
Sementara itu, Valentino Rossi yang membuat penampilan terakhir di Valencia berjaya menamatkan saingan tempat ke-10.
Rossi yang mengumumkan persaraan dalam perlumbaan MotoGP menerima tepukan gemuruh kira-kira 75,000 penonton yang bangun memberi penghormatan terakhir kepada jaguh Itali tersebut.
“Kemenangan ini saya dedikasi kepada Rossi dan saya ingin mengucapkan terima kasih kepadanya atas kepercayaan kepada saya ketika memilih saya berada bersama akademinya iaitu VR46.

“Sebelum minggu ini, saya fikir mustahil untuk menjuarai pada perlumbaan penutup ini tetapi kami hadir sebagai pasukan terpantas untuk menjulang trofi kemenangan di Valencia,” kata Bagnaia yang juga merupakan anak didik Rossi.
Sementara itu, juara dunia MotoGP 2021, Fabio Quartararo menamatkan saingan tempat kelima terpantas dan Johann Zarco (Pramac Ducati) tempat keenam. -K! ONLINE


Lelaki mengaku bercinta dengan ikan lumba-lumba
Oleh KOSMO!

14 November 2021, 8:30 pm
WASHINGTON – Seorang lelaki di Amerika Syarikat membuat kenyataan mengejutkan apabila  mengaku dia bercinta  dengan seekor ikan lumba-lumba, lapor laman berita Lad Bible kelmarin.
Malcolm Brenner, 63, berkata,  perkara itu berlaku ketika dia bertugas sebagai seorang jurugambar di Sarasota, Florida pada tahun 1971.
Dalam satu  dokumentari bertajuk Dolphin Lover, Brenner menceritakan detik-detik dia bertemu dengan seekor ikan lumba-lumba bernama Dolly.
Dia sangat tertarik pada Dolly dan bercinta dengan ikan tersebut selama enam bulan.
Jelas Benner, Dolly juga tertarik kepadanya. Ikan itu akan mendekati dan menggosok tubuhnya pada Brenner.
Brenner menyifatkan percintaan tersebut amat berbeza dengan jatuh cinta pada seorang wanita.

Hubungan mereka terputus apabila Dolly dipindahkan ke sebuah lokasi lain dan  mati sembilan bulan kemudian. – Agensi


Ramai bingung lihat burung ‘tergantung tidak bertali’
Oleh KOSMO!

14 November 2021, 9:30 pm
PETALING JAYA – Pengguna jalan raya berhampiran stesen Transit Aliran Massa (MRT) Damansara di sini terpegun dan bingung apabila melihat seekor burung yang seolah-olah tidak bernyawa terapung di awangan tanpa sebarang tali.
Menerusi satu video yang tular di laman Facebook hari ini, kelihatan burung tersebut yang agak besar seperti terperangkap dan tergantung di awangan namun tidak kelihatan sebarang tali yang memungkinkan kejadian itu terjadi.
Video tular berdurasi 37 saat itu turut memaparkan dua orang anggota bomba berdiri di atas jentera bomba dengan memegang sebatang kayu panjang cuba untuk menyelamatkan haiwan berkenaan sambil dikerumuni oleh orang ramai sehingga mengakibatkan kesesakan jalan raya.
Kejadian tersebut bagaimanapun bukan satu fenomena mistik apabila pihak Bomba Selangor hari ini mengeluarkan kenyataan yang memaklumkan bahawa burung tersebut sebenarnya tersangkut pada seutas tali tangsi layang-layang.
“Kejadian berlaku pada 12 November lalu dan pihak bomba telah dimaklumkan tentang kejadian kira-kira pukul 6.28 petang sebelum sepasukan anggota juga pegawai dari Balai Bomba dan Penyelamat Damansara telah dikejarkan ke lokasi.
“Dalam kejadian tersebut, seekor burung helang telah tersangkut pada seutas tali tangsi layang-layang namun tidak lama kemudian haiwan berkenaan telah berjaya melepaskan diri dan terbang pergi,” kata kenyataan itu.

Penularan video itu bagaimanapun telah menerima pelbagai reaksi daripada pengguna Facebook yang rata-ratanya berteka-teki bagaimana kejadian tersebut boleh berlaku.
“Sudah terbukti yang kita sebenarnya hidup dalam dunia Matrix,” kata Jef Pang.
“Adakah ini cubaan makhluk asing untuk ‘memancing’ penduduk bumi? soal Xiang W Ei.
“Ini mesti disebabkan oleh frekuensi 5G,” sindir Muzill Mazelan. – K! ONLINE


[KEMASKINI] Seorang lagi mangsa nahas kereta, bas meninggal dunia
Oleh ASLIZA MUSA

14 November 2021, 10:34 pm
KAMPAR – Seorang lagi mangsa nahas membabitkan kereta dan bas henti-henti di Kilometer 39 Jalan Ipoh-Teluk Intan di sini pagi tadi, disahkan meninggal dunia.
Ketua Polis Daerah Kampar, Superintenden Hasron Nazri Hashim berkata, S. Vinotharan, 33, menghembuskan nafas di Wad Kecemasan Hospital Kampar pada pukul 5 petang.
Katanya, kematian Vinotharan itu menjadikan jumlah korban nahas kereta jenis Proton Persona dan bas henti-henti adalah seramai tiga orang.
“Mangsa yang duduk di bahagian penumpang belakang kereta itu cedera dan dihantar ke Hospital Kampar untuk rawatan sebelum disahkan meninggal dunia,” katanya dalam kenyataannya hari ini.-K! ONLINE


Isteri hamil anak kedua ‘mengidam’ jadi pengantin semula
Oleh KOSMO!

14 November 2021, 8:00 pm
JAKARTA – Seorang wanita yang sedang hamil anak kedua di Indonesia mengidam untuk bersanding sekali lagi sambil diarak mengelilingi kampungnya, lapor laman berita Suara.com.
Video aksi pasangan pengantin itu yang dimuat naik oleh  pemilik akaun TikTok @singamanja_slebeww menjadi tular di media sosial.
Malah, dalam klip video itu juga, pasangan pengantin itu turut dilihat membawa bersama seorang kanak-kanak perempuan yang merupakan anak sulung mereka.
“Mengidam anak kedua, mahu jadi pengantin. Seronok sangat dibawa mengelilingi kampung,” demikian kenyataan dimuat naik bersama video itu.
Netizen yang menonton video tersebut kemudiannya membanjiri ruangan komen dengan pelbagai pandangan.
“Asalkan jangan menidam untuk ganti suami ya puan,” komen seorang netizen.

“Akhirnya anaknya boleh menghadiri majlis pernikahan kedua orang tuanya,” komen seorang netizen lain.
Video tersebut sehingga kini sudah ditonton sebanyak 2.2 juta kali dan memperoleh lebih  212,000 tanda suka. – AGENSI


Misi 34 Selangor hampir berakhir?
Oleh AHMAD SHAHERMAN SHAMSURI

14 November 2021, 11:07 pm
Oleh MOHD. FITRIE MUHAMAD
PERJALANAN Selangor memburu kejuaraan Piala Malaysia buat kali ke 34 seakan sukar selepas tewas 2-0 kepada Kuala Lumpur City di Stadium Majlis Bandaraya Kuala Lumpur, sebentar tadi.
Keputusan itu juga menyaksikan Red Giants memilih jalan sukar dan untuk layak dan Selangor memerlukan sekurang-kurangnya tiga gol pada aksi timbal balik, Khamis ini.
Kuala Lumpur City memulakan aksi dengan aksi agresif memberi memberikan tekanan bertali arus kepada pertahanan Selangor dan minit ke-14, Romel Morales memecah kebuntuan selepas tonggak import itu menyambut baik hantaran lintang Zhafri Yahya dari arah kiri gawang Selangor.
Sekali pun pertahanan Kuala Lumpur City berdisiplin ketika bertahan, Red Giants masih mampu mengatur beberapa gerakan dan peluang terbaik hadir pada minit terakhir babak pertama, sebaliknya percubaan Shahrel Fikri Md Fauzi sedikit melewati pintu gol Kuala Lumpur.
Bersambung babak kedua, skrip berbeza dipamerkan Selangor yang berjaya memaksa pemain Kuala Lumpur City lebih banyak berkampung di kawasan sendiri.

Ketika Kuala Lumpur City lebih tertumpu kepada serangan balas, minit ke-62, Shahrel Fikri sekali lagi kecewa, kali ini rembatannya menuju tepat ke dakapan penjaga gol lawan, Kevin Ray Mendoza.
Keghairahan Selangor mengatur asakan mengundang padah apabila minit ke-81, pemain gantian, Hadin Azman meledak gol kedua buat Kuala Lumpur City.-K! ONLINE


Melaka tampil aksi konsisten benam Sabah
Oleh MUHAMMAD HELMEE RAMLI

14 November 2021, 10:30 pm
MELAKA United memastikan penyokong mereka dapat melakar senyuman apabila mencatat kemenangan 1-0 ke atas Sabah pada pertemuan pertama suku akhir Piala Malaysia 2021 di Stadium Likas, Kota Kinabalu sebentar tadi.
Bagaimanapun, skuad kendalian Zainal Abidin Hassan itu sepatutnya pulang dengan jaringan lebih besar memandangkan mereka mendominasi sebahagian besar permainan selain mencipta deretan peluang pada perlawanan tersebut.
Meskipun sekadar menang 1-0, namun itu sudah memadai buat Melaka untuk membawa pulang bekalan satu gol di tempat lawan menjelang aksi timbal balik di Stadium Hang Jebat Khamis ini.
Pada perlawanan itu, Melaka bermula baik apabila menguasai aksi separuh masa pertama dengan melakukan beberapa percubaan berbahaya ke arah pintu gol tuan rumah menerusi gandingan Sony Norde dan Giovane Gomes.
Skuad Sang Kancil itu beberapa kali hampir untuk membuka tirai jaringan, namun percubaan-percubaan yang dilakukan jentera serangan mereka tidak menemui sasaran selain dinafikan penjaga gol Sabah, Rozaimie Rohim.
Selain itu, Sabah juga sesekali melancarkan serangan menerusi gerakan-gerakan yang diketuai penyerang, Mohd. Amri Yahyah, namun tidak mampu menguji kecekapan penjaga gol, Khairul Fahmi Che Mat sebelum separuh masa pertama berakhir 0-0.

Bersambung separuh masa kedua, penyerang Sabah, Alto Linus hampir sahaja menjaringkan gol pertama permainan pada minit ke-47, namun sepakan lencong yang dilakukan sedikit melepasi tiang gol.
Empat minit berselang, Norde akhirnya memecah kebuntuan apabila menjaringkan gol kemenangan selepas percubaan yang dilakukan tertampan kaki pemain pertahanan Sabah sebelum menerjah gawang.
Gol tersebut nyata membuatkan pasukan tuan rumah tersentak, sekali gus meningkatkan tempo permainan sebelum melakukan asakan bertubi-tubi ke arah pintu gol Melaka ketika perlawanan berbaki 15 minit.
Sabah memiliki beberapa peluang keemasan untuk menyamakan kedudukan pada penghujung perlawanan, namun barisan pertahanan Melaka lebih bersedia bagi menghalang pintu gol mereka dari dibolosi.
Ketika Sabah dilihat terdesak memburu gol penyamaan, pemain-pemain Melaka cuba melengah-lengahkan masa dan tindakan yang dilakukan membuahkan hasil apabila keputusan 1-0 kekal hingga tamat permainan.-K! ONLINE


Aliran trafik mula perlahan sebelum Tol Gombak
Oleh FITRI HAZIM

14 November 2021, 7:12 pm
PETALING JAYA – Aliran trafik dari Terowong Genting Sempah ke Plaza Tol Gombak dilaporkan mengalami kesesakan teruk ketika ini.
Lembaga Lebuh Raya Malaysia (LLM) melalui Facebooknya sebentar tadi melaporkan aliran trafik mula sesak sejak pukul 6:47 petang.
“Aliran trafik juga perlahan dari Plaza Tol Bentong ke Bukit Tinggi,” jelas LLM. – K! ONLINE


Selepas Alisha, datuknya pula meninggal dunia
Oleh MOHD. HUSNI MOHD. NOOR

14 November 2021, 6:04 pm
SEPANG – Belum habis hilang kesedihan selepas pemergian cucu tersayang dua hari lalu, seorang wanita warga emas terpaksa pula meratapi kematian suaminya hari ini.
Jumaat lalu, Mahani Hamid, 68, bersedih atas kematian cucu perempuannya, Nur Alisha Safiya Mohd Azlin, 7, selepas dirempuh van sekolah dinaiki di Taman Dahlia, Bandar Baru Salak Tinggi, di sini.
Pagi tadi, dia menerima berita kematian suaminya, Saad Hashim, 70, akibat derita penyakit kencing manis sejak 10 tahun lalu.
Mahani ketika dihubungi berkata, arwah suaminya menghembuskan nafas terakhir kira-kira jam 4 pagi tadi di kediamannya di Felda Keratong 5, Bandar Tun Razak, Pahang.
Beliau berkata, kehilangan dua insan tersayang dalam tempoh 48 jam adalah sesuatu yang memeritkan.
“Saya akui berat untuk terima pemergian dua insan tersayang serentak. Baru semalam saya ziarah cucu, hari ini suami pula meninggalkan saya,” katanya.

Katanya, dia sempat menatap wajah cucunya buat kali terakhir ketika solat jenazah di Masjid Tuanku Mizan Zainal Abidin, Putrajaya, malam semalam. – K! ONLINE


Polis Thai rampas lebih 1,000 kilogram ganja
Oleh KOSMO!

14 November 2021, 7:30 pm
BANGKOK – Polis kawalan sempadan Thailand merampas sejumlah 1,320 kilogram ganja mampat daripada sebuah van yang ditinggalkan oleh seorang penyeludup dadah selepas polis mengejar suspek di daerah Uthen awal semalam, lapor akhbar Bangkok post.
Pasukan polis  yang mengawal pos pemeriksaan di kampung Ban Na Nua,  daerah Uthen mengarahkan sebuah van dengan nombor pendaftaran Bangkok supaya berhenti untuk pemeriksaan tetapi pemandunya memecut pergi. Polis kemudian mengejar suspek.
Anggota polis melepaskan beberapa das tembakan ke arah tayar van yang menyebabkan kenderaan itu berhenti. Pemandu van kemudian keluar dari kenderaannya dan melarikan diri.
“Apabila polis memeriksa van tersebut, mereka menemui sebanyak 1,320 ketulan ganja mampat yang setiap satunya seberat 1 kilogram di dalam 20 karung guni,” kata timbalan ketua Kompeni Polis Kawalan Sempadan Ke-23, Leftenan Kolonel Polis, Thanaphon Thaonoo.
Ganja yang dirampas itu diseludup dari Laos dan sepatutnya dihantar ke luar negara menerusi selatan Thailand. Polis berkata ganja Gred A  itu berharga sekurang-kurangnya 10 juta baht (RM1,267,277).
Polis sedang menyiasat siapa pemilik van berkenaan bagi mengenal pasti dalang penyeludupan itu. Sejak awal tahun ini, polis telah merampas lebih  5 tan ganja di wilayah Nakhon Phanom Province yang menempatkan daerah Uthen. – AFP


Rumah ‘sekangkang kera’ berharga RM2.2 juta
Oleh KOSMO!

14 November 2021, 7:00 pm
LONDON – Sebuah kediaman sempit dengan keluasan menyamai sebuah garaj di Britain diiklankan untuk dijual pada harga £395,000 (RM 2.2 juta), lapor akhbar The Sun kelmarin.
Rumah kecil dilengkapi satu bilik tidur, satu bilik resepsi dan satu bilik mandi itu dilabel sebagai ‘hartanah unik’.
Terletak di Stewart Grove,  Chelsea, kediaman sekangkang kera  seluas 22.6 meter persegi itu dicat dengan rona pelangi.
“Sebuah kediaman jenis studio pegangan bebas yang terletak di tengah bandar Chelsea.
“Kediaman di lokasi ideal ini berpotensi menjadi rumah yang hebat di London atau dijadikan sebagai pelaburan hartanah,” demikian kenyataan yang ditulis pada iklan  rumah tersebut.
Iklan  itu bagaimanapun mengingatkan bakal pembeli bahawa kediaman itu ‘memerlukan pengubahsuaian’. – AGENSI


RM4.6 bilion untuk projek pembangunan di Johor 2022
Oleh KHAIRUL MOHD. ALI

14 November 2021, 7:47 pm
ISKANDAR PUTERI – Kerajaan persekutuan memperuntukkan sejumlah RM4.6 bilion untuk melaksanakan sebanyak 434 projek pembangunan di negeri ini termasuk 79 projek baharu menerusi Bajet 2022.
Menteri di Jabatan Perdana Menteri (Ekonomi), Datuk Seri Mustapa Mohamed berkata, ini termasuklah beberapa projek mega berimpak tinggi yang mampu menjadi pemangkin kepada pertumbuhan ekonomi Johor di bawah Rancangan Malaysia Ke-12 (RMK-12).
Katanya, antara projek tersebut termasuklah Landasan Berkembar Elektrik Gemas ke Johor Bahru dan Projek Rapid Transit System Link (RTS Link).
“Saya terlibat dalam program pembangunan dan antara projek-projek lain yang akan dibangunkan di negeri ini adalah pembinaan hospital baharu di Pasir Gudang.
“Selain itu, antara projek lain yang turut dirancang adalah pembinaan sekolah baharu 36 bilik darjah di Sekolah Kebangsaan (SK) Bandar Putra 2, Kulai dan Program Perumahan Rakyat (PPR) Ulu Tiram,” katanya selepas menghadiri Mesyuarat Sesi Roadshow Pasca RMK-12 di Kota Iskandar, di sini hari ini.-K! ONLINE


Perang mulut TMJ, Sanusi hangatkan perlawanan malam ini
Oleh MOHAMAD FAIZAL HASHIM

14 November 2021, 5:24 pm
JOHOR BAHRU – Perang mulut antara pemilik Johor Darul Ta’zim (JDT), Tunku Ismail Sultan Ibrahim dan Presiden Persatuan Bolasepak Kedah (KFA), Datuk Seri Muhammad Sanusi Md Nor menghangatkan lagi pertemuan suku akhir Piala Malaysia antara Kedah Darul Aman FC (KDA FC) dengan JDT pada malam ini.
Isu bermula apabila Tunku Mahkota Johor itu memperkatakan tentang isu tunggakan gaji membabitkan pasukan Kedah Darul Aman FC (KDA FC) yang dilaporkan sudah tertunggak selama dua bulan.
Tunku Ismail menempelak pengurusan KDA yang didakwa tidak serius menguruskan kebajikan pemain setelah tunggakan itu diselesaikan apabila hendak berdepan JDT.
“Bila nak lawan JDT sahaja ke baru nak bayar gaji? Sampai bila nak perangai macam ni? Kepala pistol,” tulis Tunku Ismail.
Antara kenyataan balas yang dikeluarkan Tunku Ismail dan Sanusi menerusi laman sosial dilihat menghangatkan situasi pertembungan JDT dan Helang Merah malam ini.
Teguran pedas Tunku Ismail itu tidak disenangi Sanusi yang akhirnya memberi maklum balas menerusi laman media sosial rasmi Facebook miliknya.
Susulan komen itu, Sanusi tampil memberi penjelasan bahawa pihaknya baru sahaja menyelesaikan tunggakan gaji pemain Kedah.

“La ni bulan sebelas dah. Bulan satu sampai bulan sepuluh kena lawan JDT tiap-tiap bulan kaaa? Apa punya peluru kapoq tala ikut suka dia,” tulis Sanusi.
Sebelum ini, heboh diperkatakan mengenai tunggakan gaji membabitkan pemain KDA yang didakwa tidak dibayar selama dua bulan.
Bagaimanapun, Skuad bimbingan Aidil Sharin Sahak akhirnya mendapat perkhabaran gembira menjelang aksi menentang JDT dalam aksi suku akhir Piala Malaysia apabila pengurusan KDA sudah menjelaskan tunggakan tersebut.-K! ONLINE


Kes pertama taun dilaporkan di Selangor
14 November 2021, 7:55 pm
PETALING JAYA – Orang ramai dinasihatkan ambil langkah berjaga-jaga apabila terdapat kes penyakit kolera (taun) dilaporkan di negeri Selangor.
Menteri Kesihatan, Khairy Jamaluddin Abu Bakar di Twitternya berkata, beliau meminta orang ramai supaya mengambil tindakan proaktif untuk melindungi diri, susulan satu kes kolera dikesan di daerah Petaling.
“Jabatan Kesihatan Selangor telah mengesan satu kes kolera di daerah Petaling, Selangor.
“Orang awam dinasihati hanya minum air dirawat atau didihkan, jaga kebersihan diri serta jangan makan makanan mentah atau tidak dimasak sempurna,” katanya di Twitter hari ini.
Tambahnya, maklumat lanjut berkenaan perkara itu akan diberitahu dalam masa terdekat. – K! ONLINE


Janda, dua rakan dicekup sorok dadah dalam bantal
Oleh AIMUNI TUAN LAH

14 November 2021, 6:44 pm
GUA MUSANG – Tindakan seorang janda bersama dua rakan lelakinya yang menjadikan sebuah bantal untuk menyembunyikan pelbagai jenis dadah bernilai RM28,030 di dalam kereta terbongkar apabila mereka dicekup di sekatan jalan raya (SJR) Kem Semur, Jalan Gua Musang-Kuala Krai, Khamis lalu.
Wanita berusia 33 tahun bersama dua lelaki berusia 26 dan 27 tahun itu ditahan ketika mereka menaiki sebuah kereta jenis Perodua Axia di SJR tersebut pada pukul 6 petang.
Ketua Polis Daerah Gua Musang, Superintendan Sik Choon Foo berkata, semasa melalui SJR itu, polis telah memeriksa di dalam kereta tersebut sebelum menemui sebuah bantal yang diletakkan di bahagian tempat letak barang di bahagian belakang kereta.
Menurutnya, pemeriksaan di dalam bantal itu telah membawa kepada penemuan sebanyak 1,727 biji pil kuda, dadah jenis syabu (90.7 gram), pil eramin 5 (90 biji) pil epam (33 biji) dan satu liter air ketum.
Katanya, siasatan mendapati, ketiga-tiga suspek terlibat dalam sindiket pengedaran dadah dan mengambil bekalan dadah itu di Kota Bharu.
“Mereka dipercayai menyewa kereta untuk membawa kesemua dadah-dadah itu dari Kota Bharu untuk dijual di sekitar kawasan Selayang dan Kajang, Selangor,” katanya pada sidang akhbar di Ibu Pejabat Polis Daerah Gua Musang di sini hari ini.-K! ONLINE


Wanita tidak sengaja masak guna cecair pencuci lantai
Oleh KOSMO!

14 November 2021, 6:18 pm
JAKARTA – Sebuah video yang menunjukkan aksi seorang wanita secara  tidak sengaja menumis masakannya dengan menggunakan cecair pencuci lantai menjadi tular di media sosial, lapor laman berita Suara.com.
Menerusi video yang dimuat naik pemilik akaun TikTok bernama @kacangijo.8, wanita tersebut  mendedahkan bahawa dia terpaksa membuang masakannya.
Dia yang pada asalnya mahu mengambil minyak sayuran tanpa sengaja telah mencapai botol berisi cecair pencuci lantai dan memasukkan cecair itu ke dalam sayur yang sedang dimasak.
Namun, kesilapan itu hanya disedari  selepas hidangan itu siap dimasak.
“Saya merasa masakan saya dan rasanya sangat pelik, akhirnya saya membuangnya,” katanya.
Netizen yang menonton video tersebut kemudiannya meninggalkan pelbagai komen dengan rata-ratanya berasa hairan kerana wanita itu tidak mampu membezakan cecair pencuci lantai dengan minyak sayuran.

“Minyak dan cecair  pencuci lantai kan berbeza, mana mungkin anda tidak perasan?,” soal seorang netizen.
“Mengapa anda meletakkan cecair  pencuci lantai berhampiran minyak untuk menggoreng?” soal seorang lagi netizen.
“Jika anda sedang dalam mood tidak baik, seeloknya anda tidak masak,” komen netizen lain. – AGENSI


Tiga nelayan hilang ditemui selamat
Oleh SHAMSUL KAMAL AMARUDIN

14 November 2021, 7:25 pm
LUMUT – Tiga nelayan yang dikhuatiri hilang selepas bot dinaiki mereka karam bernasib baik apabila diselamatkan bot lain dari Pulau Pangkor di perairan Pulau Sembilan, dekat Bagan Datuk pukul 11 pagi tadi.
Sebelum ini, bot mereka dipercayai karam di perairan Pulau Talang dekat Pantai Remis malam tadi.
Mereka ialah tekong bot, Mohd. Nor Sulaiman, 62, bersama anaknya, Norasmawi, 29, dan seorang lagi kru berusia 70 tahun yang bekerja dengan pemilik bot nelayan berpangkalan di Pantai Remis.
Menurut isteri Mohd. Nor, Dayang Ismail, suami dan anak keempatnya itu dan seorang kru sudah pulang ke rumah dalam keadaan selamat selepas dihantar ke jeti pelantar Pantai Remis.
Jelas Dayang, suaminya menghubungi anak sulung mereka pada pukul 8.30 malam semalam memberitahu bot dinaikinya sedang tenggelam dan meminta bantuan.
“Dalam perbualan itu suaranya tidak jelas, jadi anak ingat bot abahnya tenggelam dekat Pulau Talang, rupa-rupanya Pulau Sembilan,” jelas Dayang ketika dihubungi petang ini.

Dayang kemudian terus menghubungi talian kecemasan dan membuat laporan kejadian itu manakala beberapa anaknya dan nelayan kampung bergerak ke Pulau Talang, malangnya tidak menemui mereka.
“Sejak malam tadi saya gundah gulana tidak dapat tidur dan tidak menjamah sebarang makanan risaukan keadaan suami dan anak selepas bot mereka karam.
“Tapi sekarang sudah tenang semula dan lega sangat apabila mereka semua didapati selamat,” kata Dayang yang mengucapkan terima kasih kepada semua pihak yang terlibat mencari suaminya.-K! ONLINE


Penutup tupperware berlubang, lelaki cemas
Oleh KOSMO!

14 November 2021, 3:46 pm
PETALING JAYA – Sebut sahaja bekas makanan atau tupperware umum tahu ia adalah milik ibu-ibu atau para isteri dan akan menjaganya sepenuh hati.
Menerusi satu perkongsian gambar yang dimuat naik @NabilHussein di Twitter, dia berdepan detik cemas apabila penutup bekas makanan itu rosak atau berlubang.
“Mohon sedekahkan al-Fatihah kepada aku,” ciapnya di Twitter.
Rata-rata orang ramai memberi pelbagai reaksi yang mencuit hati di atas ‘kemalangan’ itu.
“Nampak gayanya kena menahan telinga sikit lah, lagi-lagi yang ada nama dekat atas penutup itu,” kata @lembahkesepiann.
“Kalau kena halau rumah ‘roger’ bro, nanti aku bawakan makanan,” jelas @frsirfn98.

Sementara itu, Nabil Abdullah mencadangkan individu itu untuk mencuba nasib di syarikat Tupperware untuk menggantikan penutup yang berlubang itu.
“Cuba pergi Tupperware punya pejabat, beli penutup itu di sana. Kalau patah ada ‘warranty’ seumur hidup.
“Kalau kecuaian sendiri memang kena beli, boleh beli kalau penutup sahaja, jangan beli dengan ejen sebab diorang tiada simpanan untuk tukar-tukar ini. Tahun ini, tidak berapa pasti polisinya bagaimana tetapi tidak salah untuk mencuba,” katanya. – K! ONLINE.


Ramai ‘prihatin’ foto leher jinjang Uqasha Senrose
Oleh NUR EMIRA SAIZALI

14 November 2021, 4:13 pm
PETALING JAYA – Foto milik aktres jelita Uqasha Senrose sekali lagi mengundang perhatian ramai apabila ada yang mendakwa dia menyunting bahagian lehernya supaya kelihatan lebih panjang daripada biasa.
Foto tersebut dimuat naik dalam satu hantaran Instagramm itu memaparkan pelakon drama Setelah Terlafaznya Akad ketika dia hadir ke program Maharaja Lawak Mega 2021 malam tadi.
Perkara tersebut mengundang perhatian ramai sehingga ada yang mempersoalkan saiz lehernya yang didakwa kelihatan pelik oleh segelintir netizen.
“Kenapa macam pelik leher? Panjang sangat,” soal seorang netizen dalam ruangan komen.
“Sunting bahagian leher?” tanya sorang lagi pengikut Instagramnya.
Enggan membiarkan netizen terus berspekulasi, pemilik nama penuh Nik Zaris Uqasha Nik Sen, 29, itu menegaskan dia tidak mengubah atau menyuntik bentuk lehernya.

“Sudah memang leher saya begitu. Hendak panjangkan leher macam mana?
“Isu leher panjang pula. Tak tahu pula leher boleh disunting menjadi panjang,” jawab tunang kepada aktor Kamal Adli itu.
Selain isu leher, rata-rata netizen turut memuji kecantikannya yang dikatakan persis jenama patung popular iaitu Barbie.
Sebelum ini, Kosmo! pada 13 Julai lalu pernah melaporkan Uqasha menjadi bahan buah mulut netizen susulan fotonya yang didakwa disunting pada bahagian pinggul agar kelihatan lebih ‘montok’. – K! ONLINE


Jumpa bom lama dalam kebun getah
Oleh NOR AINNA HAMZAH

14 November 2021, 4:03 pm
TAMPIN – Seorang peneroka dikejutkan dengan penemuan bom lama di kawasan kebun getahnya
ketika kerja-kerja pembersihan pokok getahnya yang ditebang di Blok 4, Jelai 1, di sini, semalam.
Ketua Polis Daerah Tampin, Superintenden Anuwal Ab Wahab berkata, pihak polis menerima maklumat dari peneroka berusia 45 tahun itu kira-kira pukul 5 petang dan segera ke lokasi kejadian bagi mengenalpasti lokasi bom ditemui berkenaan.
Menurutnya, sebagai langkah awal, polis telah memasang tali rintangan polis selepas mendapat pengesahan objek yang ditemui adalah bom bagi menghalang orang awam dari memasuki lokasi berkenaan.
“Jenis bom yang ditemui adalah ‘artillery shell’ berukuran kira-kira 20 sentimeter dan dipercayai merupakan bom peninggalan perang dunia kedua.
“Unit Pemusnah Bom Ibu Pejabat Polis Kontinjen (IPK) Negeri Sembilan telah berjaya memusnahkan bom berkenaan dengan selamat di kawasan kebun berkenaan kira-kira pukul 9 pagi tadi,” katanya dalam satu kenyataan, di sini, tadi. -K! ONLINE.


48 pengunjung pusat hiburan dikompaun RM265,000
Oleh EDDY AQMAL MOHAMED HAMIDI

14 November 2021, 5:00 pm
KUALA LUMPUR – Seramai 48 individu dikenakan kompaun dengan jumlah keseluruhan mencecah RM265,000 dalam satu serbuan ke atas sebuah premis pusat hiburan di ibu negara malam tadi.
Ketua Jabatan Pencegahan Jenayah dan Keselamatan Komuniti (JPJKK) Kuala Lumpur, Datuk Azman Ayob berkata, serbuan itu dilakukan oleh 14 pegawai dan anggota polis dari JPJKK Kuala Lumpur hasil maklumat serta risikan yang dilakukan.
“Hasil serbuan yang dilakukan mendapati premis pusat hiburan tersebut telah melanggar Peraturan 17 Akta Pencegahan dan Pengawalan Penyakit Berjangkit Pelan Pemulihan Negara (PPN) 4 2021 iaitu melakukan aktiviti terlarang dalam pub dan pusat hiburan.
“Kompaun bernilai RM25,000 telah dikeluarkan kepada pemilik premis dan seramai 48 pengunjung turut dikompaun RM5,000 setiap seorang yang menjadikan jumlah keseluruhan mencecah RM265,000,” katanya dalam satu kenyataan hari ini.
Menurut Azman, saringan air kencing turut dijalankan ke atas 49 individu dan daripada jumlah itu seramai 13 didapati positif di bawah Seksyen 15(1)(a) Akta Dadah Berbahaya 1952.
“Operasi seperti ini akan dipertingkatkan lagi dari semasa ke semasa bagi membendung penularan Wabak Covid-19 dalam kalangan warga Kuala Lumpur khususnya dan membantu usaha kerajaan dalam menghentikan penularan Wabak Covid-19 di negara kita,” ujar beliau. -K! ONLINE.


3 nelayan hilang bot dinaiki karam
Oleh SHAMSUL KAMAL AMARUDIN

14 November 2021, 3:52 pm
LUMUT – Tiga nelayan dilaporkan hilang apabila bot yang dinaiki mereka karam di sekitar perairan Pulau Talang, dekat Pantai Remis malam tadi.
Pengarah Agensi Penguatkuasaan Maritim Malaysia (APMM) Perak, Kepten Maritim Shahrizan Raman berkata, kesemua mangsa merupakan warga tempatan berumur 29 sehingga 70 tahun.
Menurut beliau, operasi mencari dan menyelamat (SAR) telah digerakkan melibatkan bot Perkasa 1223 dan Kilat 11 ke lokasi sebaik menerima maklumat pada pukul 9 malam tadi.
“Menurut laporan yang diterima, salah seorang mangsa sempat membuat panggilan telefon kepada isteri dan memaklumkan keadaan bot dinaiki hampir karam.
“Bagaimana pun, sehingga pukul 12 tengah hari tadi bot nelayan yang berpangkalan di jeti Pantai Remis itu masih gagal ditemui,” ujarnya di sini.
Jelasnya lagi, sektor pencarian SAR kini diperluaskan sehingga 42.30 batu nautika persegi dari lokasi bot tersebut dipercayai karam.

Maklumat kehilangan bot itu turut disalurkan kepada Markas Pemerintahan Armada Barat Tentera Laut Diraja Malaysia (TLDM), Pasukan Polis Marin Kampung Acheh, dan ‘Maritime Component Operation Comander’ (MCOC).
Jelas Shahrizan, keadaan laut yang bergelora dengan ketinggian ombak antara satu hingga 2.7 meter serta cuaca yang tidak menentu menyukarkan operasi SAR.
“Operasi akan diteruskan sehingga pukul 7.30 malam dan akan bersambung esok mulai pukul 7 pagi, sekiranya mangsa masih tidak ditemui,” ujarnya. – K! ONLINE.


Lebai Loh dalang sindiket kahwin di Siam ditahan
Oleh ROSLIZA MOHAMED

14 November 2021, 3:39 pm
KOTA BHARU – Jabatan Hal Ehwal Agama Islam Negeri Kelantan (Jaheaik) menahan seorang lelaki yang dikenali sebagai Lebai Loh selepas didapati menjadi dalang kegiatan urusan perkahwinan pasangan tanpa tauliah di negara jiran.
Suspek yang juga merupakan bekas imam ditahan dalam serbuan yang dijalankan penguat kuasa Jaheaik di Kampung Chuchoh Puteri, Kuala Krai pada 28 Oktober lalu.
Pengarah Jaheaik, Datuk Che Mohd. Rahim Che Jusoh, siasatan mendapati, Lebai Loh itu dipercayai terlibat dalam sindiket yang menguruskan perkahwinan di Thailand.
Menurutnya, berdasarkan pemeriksaan, suspek didapati tiada kelayakan sebagai wali hakim malah turut mengenakan bayaran antara RM2,000 hingga RM3,000 berbanding bayaran sebenar iaitu RM125 mengikut undang-undang negara.
“Jaheaik turut merampas beberapa dokumen berkait dengan perkahwinan seperti borang dikeluarkan jabatan agama di Thailand.
“Sindiket yang didalangi Lebai Loh itu dipercayai sudah lama aktif. Suspek juga didapati sudah membawa ramai pasangan termasuk individu dari luar Kelantan,” katanya pada sidang akhbar di pejabatnya di Kompleks Balai Islam, Lundang di sini hari ini.

Mengulas lanjut, tegas Che Mohd. Rahim, beliau mengingatkan kepada semua pasangan yang bernikah menggunakan khidmat Lebai Loh agar diminta berhubung dengan pihak Jaheaik.
Menurutnya, ia bertujuan untuk mengesahkan sama ada pernikahan mereka sah mengikut hukum syarak atau sebaliknya.
“Selain itu, kita juga mahu pasangan yang berkahwin termasuk yang berpoligami menggunakan khidmat lelaki itu sebelum 2005 agaru tampil untuk mendaftarkan semula perkahwinan menerusi Program Pemutihan Pendaftaran Perkahwinan Luar Negara Tanpa Kebenaran Sah.
“Setakat ini, kita tidak mempunyai maklumat berkaitan bilangan sebenar pasangan bernikah di luar negara yang menggunakan khidmat sindiket tersebut,” katanya.
Tambah Che Mohd. Rahim, sebelum menahan Lebai Loh, Jaheaik telah menumpaskan sindiket nikah haram yang didalangi Imam Wahab di Rantau Panjang, Imam Che Mud di Machang dan Bekas Imam Muda di Ketereh. -K! ONLINE.


[VIDEO] Seorang wanita sedih haiwan peliharan mati dalam kebakaran
Oleh AFIFI HAFIZ MOHD NOR

14 November 2021, 4:55 pm
SEREMBAN – Seorang wanita, Santhet Periasamy, 54, ralat tidak dapat selamatkan tujuh ekor haiwan peliharaannya dalam kebakaran di Rumah Rakyat Mantin di sini hari ni.
Menurutnya, ketika kejadian berlaku hanya ada anak, Viruththteesaran Jahathisan, 20, berada dalam rumah sedang berehat dengan seekor anjing dan enam kucing.
“Dia tidak dapat selamatkan haiwan-haiwan kami tetapi saya bersyukur dia selamat dalam kejadian itu. Hanya sempat selamatkan motosikal.
“Anak saya beritahu ketika kejadian dia sedang berehat dalam bilik dan tiba-tiba bau asap dan terus keluar selamatkan diri,” katanya ketika ditemui di lokasi kejadian hari ini.
Menurut Ketua Balai Bomba dan Penyelamat (BBP) ,  Penolong Penguasa Bomba, Priscilla Carol Thomas, pihaknya menerima panggilan mengenai kejadian itu pukul 11.44 pagi.
Katanya, seramai 13 anggota BBP Mantin dengan bantuan BBP Nilai dikerahkan ke lokasi berkenaan.

“Kebakaran itu membabitkan empat buah rumah musnah 100 peratus manakala satu rumah lagi hanya melibatkan kemusnahan 20 peratus sahaja.
“Semasa kejadian tiada kecederaan dilaporkan kerana tiga rumah tersebut tidak berpenghuni manakala dua keluarga yang tinggal di dua rumah berkenaan sempat menyelamatkan diri,” katanya dalam satu kenyataan.


[VIDEO] Penduduk dakwa jumpa ketul batu mengandungi emas
Oleh YATIMIN ABDULLAH

14 November 2021, 3:42 pm
RANTAU PANJANG – Penduduk di sekitar Kampung Bukit Lata di sini semalam digemparkan dengan penemuan ketulan batu-batu yang didakwa mengandungi emas.
Seorang penduduk yang mahu dikenali sebagai Mat, 37, berkata, batu-batu itu dijumpai oleh penduduk di kawasan tapak pembinaan projek tebatan banjir yang sedang dijalankan oleh pihak kerajaan ketika ini.
Ketulan batu didakwa mengandungi emas yang dijumpai oleh penduduk di Bukit Lata, Rantau Panjang semalam.
“Selepas penemuan batu itu diketahui ramai, saya telah bergegas ke lokasi untuk melihatnya sendiri. Memang betul ketulan batu yang ditemui itu mempunyai warna kuning seakan-akan emas.
“Cuma, saya tidak dapat pastikan sama ada ia betul atau sebaliknya. Gerak hati saya mengatakan ia adalah emas cuma bahan mineral itu masih lagi muda,” katanya.
Mat yang merupakan penduduk asal di kampung itu memberitahu, dakwaan tersebut ada asasnya kerana Bukit Lata memang kaya dengan sumber mineral semula jadi.
Katanya, antara mineral yang terdapat di kawasan itu adalah bijih besi dan pernah eksport ke Jepun.

“Bagaimanapun, bijih besi itu terpaksa dihantar pulang semula kerana ia masih muda.
“Selepas video penduduk kampung mendakwa batu itu mengandungi emas tular di Facebook, kawasan tersebut telah ditutup sepenuhnya oleh pihak pengurusan tapak projek,” ujarnya.
Sementara itu, usaha Kosmo! untuk mendapatkan respon daripada pihak berkuasa tempatan mengenai dakwaan penemuan emas di kawasan itu masih gagal.
Terdahulu, sebuah video berurasi 23 saat tular di media sosial yang memaparkan ramai penduduk setempat berkunjung ke kawasan pembinaan tebatan banjir di Kampung Bukit Lata di sini untuk mencari emas.
Bagaimanapun, dakwaan mengenai penemuan emas di kawasan itu masih belum dapat dibuktikan dan penduduk pergi ke kawasan itu hanya untuk mencuba nasib mencari bahan mineral berkenaan. -K! ONLINE


Lebih 400,000 murid duduki Penilaian KAFA ganti UPKK mulai esok
Oleh AMREE AHMAD

14 November 2021, 5:03 pm
PUTRAJAYA – Dianggarkan lebih 400,000 murid tahun 5 dan 6 di seluruh negara bakal menduduki Penilaian Kelas Al-Quran dan Fardu Ain (KAFA) secara berperingkat mulai esok.
Jumlah itu meningkat dua kali ganda susulan penundaan Ujian Penilaian Kelas KAFA (UPKK) untuk murid tahun lima yang sepatutnya dibuat tahun lepas tetapi dibawa kepada tahun ini.
Ia kemudian menggantikan peperiksaan bertulis bagi lapan subjek terlibat itu kepada Modul Penilaian KAFA (MPKAFA) dengan tempoh dipanjangkan berbanding empat hari sebelum ini.
Langkah itu selaras dengan pengumuman Jabatan Kemajuan Islam Malaysia (Jakim) pada 15 Oktober lalu yang memaklumkan penilaian dilaksanakan dari Isnin ini sehingga 30 November.
Ini juga mengambil kira nasihat Majlis Keselamatan dan Kementerian Kesihatan dalam usaha mengekang penularan wabak Covid-19 yang melibatkan murid dan petugas ujian tersebut.
Tinjauan Kosmo! mendapati, sejumlah 5,943 buah sekolah terbabit yang bertindak sebagai pusat peperiksaan telah menghantar makluman mengenai tarikh dan masa ujian itu.

Murid yang terpilih diminta hanya perlu datang 15 minit sebelum waktu ujian untuk diperiksa suhu tubuh badan dan seterusnya diberi slip kebenaran peperiksaan daripada guru bertugas.
Mereka kemudian bakal ditempatkan di kelas tertentu yang dijadikan bilik menunggu sebelum dipanggil masuk ke kelas lain sebagai bilik penilaian khusus dalam kumpulan bilangan kecil. – K! ONLINE.


Tujuh anggota pasukan keselamatan dicekup berfoya
Oleh DIYANATUL ATIQAH ZAKARYA

14 November 2021, 4:43 pm
MELAKA – Tujuh anggota pasukan keselamatan antara 80 yang ditahan ketika berfoya-foya di sebuah pusat hiburan, di Taman Melaka Raya, di sini, semalam.
Kesemua mereka berusia antara 17 hingga 62 tahun itu ditahan dalam serbuan yang dijalankan sepasukan polis dari Jabatan Integriti dan Pematuhan Standard Bukit Aman bersama Jabatan Siasatan Jenayah Narkotik (JSJN) Melaka, kira-kira pukul 1.20 pagi.
Ketua Polis Melaka, Datuk Abdul Majid Mohd. Ali berkata, bertindak atas maklumat awam, serbuan tersebut dilakukan dan seramai 80 individu didapati berseronok dalam pusat hiburan berkenaan.
Jelasnya, pemeriksaan lanjut turut mengesan tujuh daripada yang ditahan merupakan anggota pasukan keselamatan berusia antara 34 hingga 42 tahun.
“Saringan ujian air kencing telah dijalankan terhadap kesemua yang ditahan dengan lima daripadanya didapati positif dadah.
“Keputusan saringan ujian air kencing tujuh penjawat awam lelaki itu bagaimanapun didapati negatif,” katanya dalam kenyataan akhbar, di sini, hari ini.

Tambahnya, 14 daripada yang ditahan juga merupakan warga asing dengan sembilan adalah lelaki dan lima wanita.
Mengulas lanjut, beliau berkata, sebanyak 65 kompaun dengan jumlah keseluruhan RM260,000 telah dikeluarkan kepada pengunjung tempatan.
“Selain itu, penjaga premis yang merupakan warga asing dikenakan kompaun berjumlah RM10,000 dan dia ditahan mengikut Seksyen 55B Akta Imigresen.
“Mereka yang didapati positif dadah pula disiasat mengikut Seksyen 15(1)(a) Akta Dadah Berbahaya (ADB) 1952,” katanya.
Katanya lagi, kesemua warga ditahan turut disiasat di bawah Seksyen 15(1)(C) Akta Imigresen, Seksyen 6(1)(C) akta sama dan Peraturan 39B. -K! ONLINE.


Kes harian bawah 6,000
Oleh SITI A'ISYAH SUKAIMI

14 November 2021, 2:38 pm
PUTRAJAYA – Kes harian negara masih di bawah 6,000 dengan 5,162 kes, menjadikan jumlah kumulatif kes Covid-19 sebanyak 2,546,309 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya menerusi satu ciapan di Twitter di sini hari ini. – K! ONLINE


Saya seorang perahsia, hormati pendirian saya – Siti Saleha
Oleh MOHAMMAD SHAHEMY AZMI

14 November 2021, 2:45 pm
PETALING JAYA – Pelakon Siti Saleha tetap dengan pendiriannya untuk tidak ‘membuka mulut’ dan berkongsi masalah rumah tangga sehingga bertindak memfailkan perceraian dengan suaminya, Ahmad Lufti Azhar.
Siti Saleha atau mesra disapa Sally juga memohon orang ramai termasuk pihak media supaya menghormati pendiriannya (tidak berkongsi) tentang kes perceraiannya itu.
“Sebelum ini saya sudah memberitahu media (tidak akan berkongsi apa-apa). Saya berharap supaya mereka menghormati pendirian saya dan berikan saya ruang. Saya tidak boleh nak cakap apa-apa.
“Ramai yang tahu termasuk peminat bahawa saya seorang perahsia. Saya memang tidak mahu komen apa-apa tentang kehidupan peribadi saya,” katanya saat ditemu bual sebuah program hiburan malam tadi.
Bagaimanapun, pelakon yang memenangi anugerah bagi kategori Pelakon Drama TV Wanita Popular, Anugerah Bintang Popular ke-34 (ABP34) itu berkata, dia masih berada dalam keadaan baik walaupun dihimpit dengan isu perceraian.
“Hormati kehidupan peribadi saya. Cuma saya nak semua orang tahu bahawa saya okay. Benar, ini (perceraian) merupakan satu ujian,” katanya.

Disoal tentang sama ada dia masih tinggal sebumbung dengan suami, Siti Saleha enggan memberikan sebarang komen tentang perkara itu.
Terdahulu, Siti Saleha mengejutkan ramai pihak apabila mengesahkan kehadirannya ke Mahkamah Rendah Syariah Klang, Selangor bagi memfailkan kes cerai ke atas suami pada 13 Oktober lalu.
Siti Saleha atau nama lengkapnya Siti Saleha Mohd. Baharum, ketika dihubungi Kosmo! memberitahu, dia cuma boleh berkongsi telah hadir ke mahkamah untuk memfailkan perceraian atas kebenaran mahkamah.
“Apa yang saya boleh cakap ialah, ya, saya failkan kes cerai dengan kebenaran mahkamah. Itu sahaja. Selanjutnya saya tidak mahu komen. Terima kasih,” jawab ringkas pelakon berusia 31 tahun itu kepada Kosmo!
Siti Saleha dan Ahmad Lutfi mendirikan rumah tangga pada 28 Julai 2017. Bagaimanapun perkahwinan mereka tidak dikurniakan rezeki menimang cahaya mata. – K! ONLINE


Lima ditahan 420 saman dikeluarkan dalam operasi hujung minggu
Oleh EDDY AQMAL MOHAMED HAMIDI

14 November 2021, 2:25 pm
KUALA LUMPUR – Seramai lima penunggang motosikal ditahan manakala sebanyak 420 saman di atas pelbagai kesalahan dikeluarkan dalam Ops Samseng Jalanan, Ops Motosikal dan Ops Pelbagai di beberapa kawasan sekitar ibu negara awal pagi tadi.
Timbalan Ketua Jabatan Siasatan dan Penguatkuasaan Trafik (JSPT) Kuala Lumpur, Superintendan Zulkafli Chek Lah berkata, operasi yang dijalankan bermula 12 November sehingga awal pagi tadi dilakukan dengan kekuatan 10 pegawai kanan dan 86 pegawai rendah polis di sekitar pusat bandar.
“Menerusi Ops Samseng Jalanan yang dibuat di sekitar Lebuh Raya Duta-Ulu Kelang (DUKE), seramai lima penunggang motosikal ditahan selepas dikesan menunggang motosikal secara berbahaya dengan melakukan pelbagai aksi seperti aksi zig zag, roket, Superman selain bersaing sesama mereka.
“Kesemua tangkapan berusia 18 hingga 26 tahun itu kemudiannya telah dibawa ke Balai Trafik Jalan Bandar dan akan dituduh di bawah Seksyen 42(1) Akta Pengangkutan Jalan (APJ) 1987 kerana memandu secara melulu dan berbahaya sehingga mengganggu pengguna jalan raya yang lain,” katanya dalam satu kenyataan hari ini.
Menurut Zulkafli, sebanyak 420 saman juga telah dikeluarkan di atas pelbagai kesalahan dan 13 buah motosikal telah disita di bawah Seksyen 64 APJ 1987 kerana didapati mengubah suai ekzos.
“Menerusi Operasi Pelbagai pula, seramai 11 lelaki yang berusia 22 hingga 68 tahun telah ditahan di bawah Seksyen 45(A) APJ 1987 kerana dikesan memandu di bawah pengaruh alkohol.

“Kesemua tangkapan juga telah dibawa ke Balai Trafik, Jalan Bandar dan akan dituduh di bawah seksyen yang sama,” tegas beliau.
Jelas Zulkafli, JSPT Kuala Lumpur akan terus mempertingkatkan operasi pada hujung minggu bagi membanteras sepenuhnya isu samseng jalanan di ibu negara serta menasihatkan pengguna jalan raya agar sentiasa mematuhi peraturan dan undang-undang yang telah ditetapkan. – K! ONLINE.


Seorang lelaki ditahan cuba sogok polis RM200,000
Oleh AFIFI HAFIZ MOHD NOR

14 November 2021, 3:06 pm
SEREMBAN – Cubaan seorang lelaki menyogok anggota polis sebagai dorongan untuk melepaskan lima orang rakan sindiket pelaburan tidak wujud gagal selepas dia turut ditahan awal pagi tadi.
Menurut Ketua Polis Negeri Sembilan, Datuk Mohamad Mat Yusop, lelaki warga tempatan berusia 30an itu ditahan di sebuah stesen minyak di Bandar Baru Nilai di sini selepas cuba menyogok wang tunai berjumlah RM200,000.
Katanya, tujuan lelaki warga tempatan itu menyogok anggota polis supaya tidak mengambil tindakan kepada anggota sindiket yang ditangkap dalam serbuan di sebuah pangsapuri sebelum itu.
“Pihak polis telah merampas wang tunai itu bersama dua buah telefon bimbit bersama lelaki itu,” katanya ketika sidang akhbar di Ibu Pejabat Polis Daerah (IPD) Nilai di sini hari ini.
Tambahnya, Bahagian Siasatan Jenayah IPD Nilai telah menahan tiga lelaki dan dua wanita warga tempatan berusia antara 21 dan 24 tahun dalam serbuan di sebuah pangsapuri di Bandar Baru Nilai malam tadi.
“Modus operandi sindiket dengan menyasarkan warganegara Malaysia sebagai mangsa dengan menawarkan skim pelaburan tidak wujud di laman sesawang Facebook.

” Sindiket akan berhubung dengan mangsa hanya melalui aplikasi WhatsApp serta menggunakan pelbagai akaun bank dalam menjalankan aktiviti penipuan itu,” tambahnya.
Jelasnya, turut dirampas dalam serbuan itu 15 buah telefon bimbit, dua buah laptop dan wang tunai RM2, 473.
“Dengan penahanan senua suspek ini pihak polis berjaya menyelesaikan sekurang-kurangnya 11 kes berkaitan itu.
“Siasatan dijalankan dibawah Seksyen 420 Kanun Keseksaan yang boleh dipenjara tidak kurang satu tahun atau tidak melebihi 10 tahun atau denda atau kedua-duanya,” jelanya. -K! ONLINE.


Berniqab, Linda Rafar diserang ustaz, ustazah ‘jadian’
Oleh MOHD. HAIKAL ISA

14 November 2021, 2:51 pm
PETALING JAYA – Tidak semua orang selesa dengan perubahan imej individu lain terutama melibatkan golongan artis. Situasi sama dilalui pelakon Linda Rafar yang menerima banyak serangan peribadi daripada golongan  ustaz dan ustazah ‘jadian’ susulan mengambil keputusan untuk berniqab.
Linda atau nama lengkapnya, Azlinda Rafar, dia mohon diberikan ruang dan pengertian berkenaan perubahan imejnya itu dan tidak mahu terlalu menggembar-gemburkan tentang perihal tersebut.
“Allahuakbar! Ramai sungguh ustazah, ustaz jadian yang datang serang dan hantar direct messege (DM) Instagram saya.
“Dengar sini, saya belum umumkan apa-apa lagi. Mohon jasa baik jaga hati dan perasaan saya. Untuk berubah, biar daripada hati.
“Bersihkan hati dulu serta cukupkan ilmu untuk mengajar. Jangan hukum seseorang yang ingin berubah untuk menjadi lebih baik dan cari kesalahan sahaja,” katanya menerusi Instastory.
Akui bekas anggota kumpulan Elite itu, tiada manusia dalam dunia ini yang sempurna termasuk dirinya.

“Tiada siapa yang sempurna tetapi saya sedang mencuba untuk menjadi yang terbaik di sisi Allah SWT,” ujarnya.
Sejak kebelakangan ini, Linda dilihat sering menggayakan imej berniqab dalam hantaran Instagramnya.
Tidak mahu terlalu memperincikan secara mendalam tentang perubahan imejnya, ibu kepada lima cahaya mata itu cuma mengharapkan doa yang baik-baik daripada orang ramai.
“Sekarang ini, saya tak bersedia untuk menjawab (tentang niqab). Tapi, tolong doakan yang baik-baik buat saya,” katanya. – K! ONLINE


Program Jihad Dadah 2.0 tahan 607 penagih dadah
Oleh MOHD AZLI ADLAN

14 November 2021, 2:48 pm
MARANG – Program Jihad Dadah 2.0 yang dilaksanakan sejak sebulan lalu berjaya menahan 607 penagih dan pengedar bahan terlarang itu di seluruh Terengganu.
Ketua Polis Terengganu, Datuk Rohaimi Md. Isa berkata, kesemua suspek yang ditahan kerana disyaki terlibat dalam aktiviti penyalahgunaan dadah tersebut berusia dalam lingkungan 13 hingga 71 tahun.
Beliau berkata, kebanyakan suspek terbabit terdiri dalam kalangan buruh, penganggur dan nelayan.
“Seramai 415 suspek yang berjaya ditahan sepanjang program Jihad Dadah 2.0 sejak 14 Oktober lalu dikesan sebagai penagih dadah berulang.
“Berdasarkan rekod kita, ada yang memiliki 23 kesalahan lampau dalam aktiviti penyalahgunaan dadah,” katanya ketika ditemui pada program Polis Bersama Masyarakat di Kampung Bukit Gasing di sini hari ini.
Rohaimi berkata, kesemua 415 penagih dadah berulang berkenaan akan didakwa mengikut Seksyen 39C Akta Dadah Berbahaya 1952 yang memperuntukkan hukuman penjara minimum lima tahun dan tiga sebatan jika sabit kesalahan.

Jelas beliau, hukuman lebih keras itu menunjukkan komitmen Polis Diraja Malaysia (PDRM) memerangi gejala dadah secara besar-besaran khususnya di Terengganu.
“Operasi sama turut berjaya menahan 64 suspek yang disyaki pengedar dadah. Seramai 11 orang daripada mereka akan didakwa mengikut Seksyen 39B Akta Dadah Berbahaya 1952 yang membawa hukuman mati mandatori jika sabit kesalahan,” katanya. – K! ONLINE


Maybank Islamic HouzKEY untuk Chambers, Kuala Lumpur
Oleh MUHAMMAD IKHWAN IDERIS

14 November 2021, 2:51 pm
PETALING JAYA – Pembeli projek kediaman berbilang tingkat Chambers, Kuala Lumpur oleh Matrix Concepts Holdings Berhad (Matrix Concepts) kini ditawarkan pembiayaan HouzKEY oleh Maybank Islamic.
Kemudahan tersebut menyediakan pembiayaan 100 peratus, kadar faedah di bawah paras tiga peratus dan tiada sebarang pembayaran pembiayaan sepanjang tempoh pembinaan.
Ketua Pegawai Eksekutif Matrix Concepts, Leong Jee Van berkata, Chambers merupakan apartmen perkhidmatan berstatus pegangan bebas, terdiri daripada 509 unit kediaman di tengah-tengah ibu kota, pada kedudukan hanya 200 meter dari stesen sistem transit aliran ringan (LRT) PWTC dan 350 meter dari Sunway Putra Mall.
Jelasnya, kira-kira 75 peratus daripada pembangunan tersebut telah siap dibina dengan penyerahan kepada pembeli dijangka pada suku ketiga tahun depan.
Leong Jee Van
“HouzKEY menyediakan pelan gadai janji alternatif yang disasarkan kepada pembeli rumah kali pertama, atau kali kedua.
“Skim ini ditawarkan untuk unit Type C Chambers, Kuala Lumpur yang berkeluasan 908 kaki persegi (84.3 meter persegi) dengan bayaran bulanan hanya RM1,810 sebulan,” katanya dalam satu kenyataan.

Menurut Jee Van, langkah kerajaan untuk memansuhkan Cukai Keuntungan Harta Tanah (RPGT) selepas tahun keenam dalam Bajet 2022 bakal merancakkan semula pasaran, manakala inisiatif Skim Jaminan Kredit Perumahan bersaiz RM2 bilion bagi pekerja industri gig dan peniaga kecil pula bakal membantu golongan tersebut membeli rumah pertama mereka.
“Perkembangan positif ini memberikan peluang terbaik untuk kami meluaskan penawaran kepada pembeli.
“Projek Matrix Concepts seterusnya di Lembah Klang adalah pembangunan kondomunium di Cheras yang bakal dilancarkan pada suku ketiga 2022, diikuti sebuah lagi kondominium di Puchong pada suku keempat, yang terletak berdekatan dengan stesen LRT Pusat Bandar Puchong,” katanya.


Balik kampung bawa ‘buah tangan’ Covid-19
Oleh ABDUL RASHID ABDUL RAHMAN

14 November 2021, 2:36 pm
KUANTAN – Kepulangan ahli keluarga ke kampung yang membawa ‘buah tangan’ Covid-19 dikenalpasti menjadi antara punca berlaku sedikit peningkatan penularan kes Covid-19 di negeri ini khususnya di Kuantan dan Pekan.
Pengarah Kesihatan Pahang, Datuk Dr. Nor Azimi Yunus berkata, ini dapat dilihat melalui peningkatan kes di daerah Pekan melibatkan 62 kes daripada 25 keluarga yang dikesan di Felda Chini.
“Berdasarkan siasatan turut mendapati ada perhimpunan keluarga seperti kenduri dan majlis sosial yang lain serta kurangnya pematuhan prosedur operasi standard (SOP) dalam kalangan mereka.
“Seringkali kita berpesan, bila melakukan rentas negeri atau berpergian ke mana-mana pastikan kita tidak membawa virus Covid-19 bersama kerana kita pun tahu semasa berhimpun keluarga pematuhan SOP hampir tiada, mana ada sesama keluarga pakai pelitup muka,”katanya di sini, hari ini.
Semalam sebanyak 356 kes Covid-19 direkodkan di Pahang dengan kes terbanyak direkodkan di Kuantan dengan 151 kes diikuti Temerloh sebanyak 44 kes dan Maran sebanyak 29 kes.
Sehingga semalam terdapat lima kluster direkodkan di negeri yang melibatkan daerah Rompin, Kuantan, Bera, Maran dan Lipis.

Menurut Nor Azimi, dalam berhadapan dengan pandemik Covid-19 semua pihak perlu tidak alpa dan leka dengan berusaha ke arah hidup dalam norma baharu termasuklah pematuhan SOP.
Beliau berkata, selok-eloknya semua individu perlu melaksanakan ujian saringan kendiri sebelum pulang ke kampung dan selepas pulang dari kawasan percutian bagi mencegah penularan Covid-19.
“Kaedah terbaik dan asas adalah jangan ‘perkenalkan’ virus Covid-19, pastikan kita bebas dulu daripada virus Covid-19 barulah kita boleh berhimpun beramai-ramai, dengan cara ini kluster dalam kalangan keluarga boleh dielakkan.
“Perkataan SOP mungkin sesuatu yang sangat tidak digemari masa kini, namun pematuhan SOP adalah kawalan terbaik buat masa ini selain pengambilan vaksin,”ujarnya. -K! ONLINE.


Elak berada di titik buta kenderaan
Oleh KOSMO!

14 November 2021, 2:30 pm
PETALING JAYA – Antara faktor penyumbang kepada berlakunya kemalangan adalah titik buta (jarak 10 kaki dari kenderaan) yang tidak dapat dilihat oleh pemandu itu sendiri.
Menerusi satu perkongsian di Facebook Public Health Malaysia menyatakan tentang jarak 10 kaki dari kenderaan adalah zon bahaya terutamanya di kawasan titik buta (zon merah) iaitu di hadapan kenderaan dan sisi belakang.
“Selepas kenderaan berhenti, lihat kiri dan kanan dan terus keluar dari zon bahaya (lihat zon hijau). Sama juga ketika hendak naik bas atau van,” tulisnya di Facebook semalam.
Tambahnya, ibu bapa perlu memainkan perananan untuk mengingatkan tentang jarak yang perlu diketahui dengan kenderaan bagi mengelakkan sebarang tragedi menyayat hati.
“Ingatkan kepada anak-anak untuk elak dari mengutip barang yang terjatuh, apabila mereka tunduk mengutip barang, pemandu tidak akan nampak langsung.
“Peranan pemandu juga penting, ingat, ada puluhan nyawa anak-anak kecil di bawah tanggungjawab anda,” katanya. – K! ONLINE.


Dua sindiket tumpas, dadah 35 kg RM1.1 juta dirampas
Oleh MOHAMAD FAIZAL HASHIM

14 November 2021, 2:54 pm
JOHOR BAHRU – Polis Johor menumpaskan dua sindiket dadah dalam tempoh dua hari dengan merampas kira-kira 35 kilogram (kg) dadah pelbagai jenis berjumlah lebih RM1.1 juta dalam tiga serbuan berasingan di sekitar Kota Tinggi dan Johor Bahru, minggu lalu.
Hasil risikan selama sebulan, Jabatan Siasatan Jenayah Narkotik (JSJN) Johor telah melakukan serbuan dengan menahan lima orang dalang sindiket dadah berkenaan termasuk pasangan suami isteri.
Ketua Polis Johor, Datuk Ayob Khan Mydin Pitchay berkata, dalam operasi pertama, pihaknya menahan seorang lelaki warga tempatan dan seorang lelaki warga Indonesia berusia 39 dan 49 tahun di dalam sebuah kenderaan kira-kira 3 petang berhampiran kedai makan di Kota Tinggi, Selasa lalu
Katanya, pemeriksaan lanjut ke atas kenderaan utiliti sukan jenis Honda CRV menemukan 14.5kg ganja bernilai RM36,392 yang berada di dalam bonet kenderaan tersebut.
“Modus operandi sindiket dadah ini adalah dengan menyeludup dadah ke negara jiran melalui jalan laut. Sindiket ini dipercayai telah beroperasi sejak awal Julai lalu,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Susulan penahanan itu, polis turut menyita kenderaan berkenaan, motosikal jenis Yamaha LC135, wang tunai RM564 dan SGD279 (RM856).

Ayob Khan berkata, hasil saringan urin mendapati salah seorang suspek positif dadah jenis Methamphetamine dan mempunyai rekod lampau berkaitan jenayah.
Katanya, warga Indonesia terbabit ketika ditemui tidak mempunyai dokumen pengenalan diri dan disyaki sudah berada di negara ini secara haram sejak lima tahun lalu.
“Dalam operasi berasingan, kita melancarkan dua serbuan dalam operasi khas antara 9 pagi hingga 3 petang di sekitar Johor Bahru, Rabu lalu.
“Dalam serbuan pertama, seorang lelaki tempatan berusia 23 tahun telah ditangkap bersama sejumlah rampasan dadah jenis serbuk ekstasi dan ketamin. Hasil semakan mendapati suspek mempunyai rekod lampau berkaitan jenayah dan dadah.
Susulan daripada serbuan tersebut, Ayob Khan berkata, polis telah membuat tangkapan terhadap pasangan suami isteri berusia 53 dan 59 tahun.
Katanya, hasil saringan urin mendapati seorang suspek positif dadah jenis ketamin dan semakan rekod mendapati suspek mempunyai rekod lampau berkaitan jenayah.
“Modus operandi sindiket dadah yang beroperasi sejak Ogos lalu adalah dengan menyewa pangsapuri berpagar dan berpengawal yang dijadikan stor pembungkusan dadah untuk aktiviti ‘private party’ dan pusat hiburan di sekitar Johor Bahru,” ujarnya.
Hasil tangkapan itu, polis merampas 21.18kg serbuk ekstasi, 78.6 gram (g) ketamin, 1.8g syabu, 90 pil ekstasi dan 170 pil eramin 5.
Polis turut merampas sebuah kereta mewah BMW dan merampas wang tunai RM3,495.
-K! ONLINE


Bermula sebagai kontak rapat, Fara Fauzana pula positif Covid-19
Oleh MOHAMMAD SHAHEMY AZMI

14 November 2021, 2:22 pm
PETALING JAYA – Selepas menjadi kontak rapat dan menjalani kuarantin kendiri sejak Isnin lalu, pengacara yang juga penyampai radio terkenal Fara Fauzana akhirnya disahkan positif covid hari ini.
Menerusi hantaran yang dimuat naik dalam Instagram miliknya, Fara atau nama lengkapnya Farah Fauzana Mohd Fadzil, 41, memberitahu dia dijangkiti Covid-19 selepas menjadi kontak rapat seseorang yang turut dijangkiti wabak tersebut.
Ujar bekas pengacara program Melodi itu, selepas hari pertama mendapat tahu kontak rapatnya positif Covid-19, dia terus melakukan kuarantin kendiri di rumah sejak Isnin lalu.
“Apabila tahu sahaja saya menjadi kontak rapat (individu positif Covid-19), saya terus kuarantin kendiri di rumah sejak Isnin lalu.
“Selepas hari kelima berjumpa dengan kontak rapat, saya buat ujian calitan Covid-19 (PCR) di hospital dan terus pulang ke rumah,” ujarnya.
Ujarnya lagi, sewaktu melakukan ujian calitan tersebut, dia sudah mengalami batuk-batuk dan pening kepala selain seluruh anggota badannya terasa sakit seperti dicucuk-cucuk.

“Tunggu keputusan kali ini agak mendebarkan sedangkan saya sudah selalu buat ujian calitan Covid-19. Saya kena tunggu sehingga 24 jam sebelum dihubungi pihak hospital yang mengesahkan saya positif Covid-19,” katanya.
Selepas mendapat tahu dirinya turut dijangkiti wabak tersebut, Fara berkata dia terus menghubungi kontak rapat yang pernah ditemuinya sekitar tiga hingga lima hari sebelum dia melakukan kuarantin kendiri pada Isnin lalu.
“Jangan takut untuk maklumkan pada mereka bahawa kita positif Covid-19. Minta mereka buat ujian calitan dan lakukan kuarantin kendiri jika perlu.
“Nasib baik saya jenis terus balik rumah selepas habis bekerja dan kalau jumpa sesiapaun, saya tak bersalaman atau berpelukan,” ujarnya.
Dalam hantaran tersebut, Fara yang kini kembali mengendalikan segmen Hot Rakyat Rangers bersama AG dan Fad di Hot.fm berkata, pada tiga hari pertama selepas disahkan positif, dia mengakui berada dalam keadaan sedikit sensitif dan mengalami ‘jiwa kacau’.
“Waktu itu tak boleh terima lawak sangat dengan sesiapa. Benda lambat pun boleh jadi hal. Tapi sekarang dah okay,” katanya. – K! ONLINE


Hafizh teruja masih kekal di litar lumba
Oleh MUHAMMAD RIDUAN MOHD HANAFIAH

14 November 2021, 1:00 pm
SEGALA teka-teki akhirnya terjawab apabila pelumba Moto2 negara, Hafizh Syahrin Abdullah sah menyertai pasukan MIE Racing Honda Team pada Kejohanan Superbike Dunia (WSBK) tahun depan.
Hafizh sebelum ini membuat keputusan mengejut apabila angkat kaki daripada kancah Moto2 Kejuaraan Motosikal Dunia sebaik musim 2021 berakhir.
Bagaimanapun, karier Hafizh tidak terhenti apabila pasukan MIE Racing Honda Team yang juga pasukan satelit HRC Factory sah mengikat kontrak bersama pelumba negara itu.
Lebih menarik, pelumba kelahiran Ampang, Selangor itu sekali lagi mencipta sejarah apabila menjadi pelumba Malaysia pertama beraksi dalam kelas utama WSBK dan bakal memacu jentera CBR1000RR-R FIREBLADE bersama rakan sepasukannya dari Argentina, Leandro Mercado.
“Kami telah mengikuti perkembangan kerjaya Hafizh sejak dia beraksi atas tiket wildcard pertamanya dalam Kejohanan Dunia Moto2 dengan memacu jentera Moriwaki (Malaysia 2011) ketika berusia 16 tahun.
“Hafizh pelumba sangat berbakat dan berdaya saing. Kami yakin kehadiran Hafizh akan memberi nilai tambah yang berharga kepada pasukan kami dan Kejohanan Dunia Superbike,” kata Prinsipal pasukan, Midori Moriwaki semalam.

Sementara itu, Hafizh Syahrin mengucapkan terima kasih kepada pasukan MIE Racing atas kepercayaan pasukan tersebut terhadapnya.
“Terima kasih terutama Midori Moriwaki dan Honda atas kepercayaan yang mereka berikan kepada saya. Saya yakin kita akan dapat bekerjasama dengan baik dan semoga membuahkan hasil yang baik. Saya akan melakukan yang terbaik seperti biasa.
“Sudah pasti ini akan menjadi cabaran baharu dan saya bersemangat untuk menghadapinya. Apapun, terima kasih kepada semua penaja, keluarga saya, rakan-rakan dan peminat juga atas sokongan berterusan mereka. Saya tahu semua orang teruja seperti saya. Terima kasih semua,” kata Hafizh.


MBI tawar potongan kompaun lalu lintas hingga 70 peratus
Oleh ZAKI SALLEH

14 November 2021, 12:50 pm
IPOH – Majlis Bandaraya Ipoh (MI) menawarkan potongan sebanyak 70 peratus kepada orang ramai untuk melunaskan kompaun kesalahan lalu lintas bermula 15 November hingga 31 Disember ini.
Pengurangan kompaun tersebut diberikan kepada orang ramai di bawah Perintah Pengangkutan Jalan (Peruntukan Tempat Letak Kereta) MBI.
MBI dalam satu kenyataan memberitahu, ia bagi membantu serta meringankan beban orang ramai khususnya warga bandaraya Ipoh ntuk melangsaikan kesemua kompaun tersebut.
Menurut kenyataan tersebut, sehubungan itu warga bandar ini perlu memanfaatkan peluang keemasan ini sebaik-baiknya.
“Potongan yang ditawarkan hanya diberikan bagi kesalahan seperti tidak mempamerkan kupon atau meletakkan kenderaan di luar petak sahaja, manakala bagi kesalahan lain ia tertakluk kepada prosedur pengurangan sedia ada.
“Pembayaran boleh dilakukan di Kaunter Bayaran MBI dan Kaunter Pandu Masuk MBI di Greentown pada setiap hari Isnin hingga Jumaat mulai pukul 8.30 pagi sehingga 4 petang,” ujar kenyataan itu.

Bayaran juga boleh dilunaskan di Kaunter Bayaran MBI di Pusat Transformasi Bandar (UTC Perak) sepanjang operasi pusat ini mengikut waktu bekerja.
Sebagai alternatif juga, bayaran turut boleh dibuat secara atas talian menerusi portal Majlis Bandaraya Ipoh di www.mbi.gov.my dan di aplikasi [email protected]. – K! ONLINE.


BIMB terbit sukuk RM300 juta
Oleh MUHAMMAD IKHWAN IDERIS

14 November 2021, 2:00 pm
PETALING JAYA – Bank Islam Malaysia Berhad (BIMB) menerbitkan bahagian keempat Sukuk Murabahah Subordinat (Sukuk) bernilai RM300 juta di bawah Program Sukuk Murabahah bernilai RM10 bilion pada Jumaat lalu.
Program berkenaan, yang merupakan program sukuk kedua diperkenalkan BIMB telah menerbitkan bahagian pertama pada November 2019 melibatkan RM300 juta, diikuti bahagian kedua sebanyak RM400 juta pada Mac 2020 dan bahagian ketiga berjumlah RM700 juta pada Oktober 2020.
Sukuk tersebut dikategorikan sebagai modal kawal selia Aras 2 Bank Islam dalam mematuhi Rangka Kerja Kecukupan Modal (Komponen Modal) bagi Institusi Perbankan Islam oleh Bank Negara Malaysia.
Ia akan ditebus balik pada nilai nominal penuh setelah tempoh matang, dengan pilihan pembelian pada tahun kelima terbitannya dan menerima penarafan A1/stabil oleh RAM Rating Services Berhad (RAM Ratings).
BIMB juga merupakan Penasihat Utama, Penyusun Utama, Ketua Pengurus dan Penasihat Shariah bagi Program Sukuk Murabahah tersebut.
Mohd. Muazzam
Ketua Pegawai Eksekutif Kumpulan BIMB, Mohd. Muazzam Mohamed berkata, pihaknya amat berbesar hati untuk menerbitkan bahagian keempat Sukuk Murabahah Subordinatnya.

“Sebelum ini kami telah menerbitkan Sukuk tersebut menerusi proses penetapan harga. Maklum balas yang diterima adalah positif dengan tempahan berada 2.32 kali lebih tinggi berbanding terbitan dengan harga muktamad sebanyak 4.1 peratus.
“Permintaan memberangsangkan yang diterima daripada pelabur menggambarkan keyakinan pasaran modal terhadap BIMB dan kemampanan jangka panjang perniagaan kami,” katanya dalam satu kenyataan semalam.
Mohd. Muazzam menambah, hasil terbitan itu akan memastikan BIMB mempunyai modal yang melebihi keperluan minimum kawal selia.
“Langkah ini seterusnya akan memperkukuhkan usaha kami dalam menyediakan nilai kepada pelanggan, seiring dengan era baru BIMB sebagai sebuah bank Islam tulen yang tersenarai di Bursa Malaysia.
“Kami amat menghargai kepercayaan dan keyakinan pelabur terhadap Kumpulan BIMB dalam merangsang pertumbuhan dan meneroka masa depan yang lebih baik buat industri Perbankan Islam,” tambahnya.


Tunggakan selesai, semangat pemain KDA kembali membara
Oleh KOSMO!

14 November 2021, 2:00 pm
Oleh MOHD. RAFIE AZIMI
PARA pemain Kedah Darul Aman FC (KDA FC) akhirnya mendapat tonik terbaik berdepan JDT di laman sendiri malam ini apabila pihak pengurusan melangsaikan tunggakan gaji kelmarin.
Sumber dalaman pasukan memaklumkan, pembayaran gaji tersebut dibuat pihak pengurusan pada pada petang dan malam kelmarin.
Menurutnya, langkah itu nyata sesuatu yang melegakan ketika para pemain amat memerlukan motivasi yang tinggi bagi berdepan JDT pada suku akhir Piala Malaysia.
“Ini sesuatu yang amat dinanti-nantikan oleh para pemain dalam keadaan mereka sebelum ini tertanya-tanya mengenai gaji masing-masing.
“Diharap langkah tersebut sedikit sebanyak mampu menambah motivasi pemain bagi memberikan yang terbaik malam esok,” katanya di Alor Setar semalam.

Sementara itu, tonggak pertahanan Kedah, Rodney Celvin ketika mengulas mengenai aksi bertemu JDT memaklumkan, semua pemain Kedah perlu memiliki disiplin yang tinggi sekiranya mereka berhasrat mahu membawa bekal kemenangan dalam perlawanan suku akhir pertama itu nanti.
“JDT ada pemain terbaik bermula dari penjaga gol hinggalah ke penyerang. Jadi, kami perlu berwaspada dengan setiap gerakan dilakukan mereka dan perlu memberi lebih fokus terhadap semua aspek.
“Walau siapa saja yang diturunkan, mereka perlu bermain dengan baik. Perlawanan ini mungkin agak ‘berat’ tetapi tiada apa yang mustahil dan kami perlu cuba sedaya upaya untuk mencari gol dalam perlawanan itu nanti,” katanya.


51 pengunjung berkelah terperangkap kejadian kepala air
Oleh YATIMIN ABDULLAH

14 November 2021, 2:19 pm
KUALA KRAI – Seorang wanita mengandung berdepan detik cemas apabila menjadi salah seorang daripada 51 mangsa yang terperangkap dalam kejadian kepala air di tapak perkelahan di Pondok Sungai Kenerong, Dabong di sini semalam.
Daripada jumlah itu, seramai lima orang bayi bersama ahli keluarga mereka turut terperangkap dalam kejadian tersebut.
Komander Operasi Balai Bomba dan Penyelamat Dabong, Pegawai Bomba Kanan II Azwan Daud berkata, seramai enam anggota telah bergegas ke lokasi kejadian selepas menerima panggilan kecemasan pada pukul 5 petang.
Menurutnya, apabila tiba di lokasi kejadian, bomba mendapati terdapat mangsa yang terperangkap di kawasan perkelahan itu susulan limpahan air sungai akibat hujan lebat.
“Sebelum operasi menyelamat dimulakan, anggota penyelamat telah memakai sut peralatan perlindungan diri Covid-19 sebagai salah satu prosedur operasi standard (SOP) pencegahan jangkitan.
“Kita mengggunakan sebuah bot aluminium bagi memindahkan kesemua mangsa ke tempat selamat,” katanya ketika dihubungi pemberita hari ini.

Tambahnya, kesemua mangsa berjaya diselamatkan dalam kejadian itu dan operasi tamat pada pukul 7.40 petang. -K! ONLINE.


Sarawak terima amaran ribut petir
Oleh FITRI HAZIM

14 November 2021, 2:07 pm
PETALING JAYA – Penduduk di Sarawak dinasihatkan untuk berhati-hati susulan amaran ribut petir berserta hujan lebat yang dijangka berlaku sehingga pukul 3 petang ini.
Jabatan Meteorologi Malaysia (MetMalaysia) berkata, keadaan itu dijangka melanda beberapa daerah antaranya Kuching, Serian, Samarahan dan Sri Aman.
Selain itu, dua daerah yang turut diramal mengalami cuaca sama ialah Betong (Pusa dan Betong) dan Sarikei (Pakan).- K! ONLINE


Tukang masak maut dirempuh kereta
Oleh ROHANA MOHD. NAWI

14 November 2021, 12:46 pm
MACHANG – Seorang tukang masak maut selepas motosikal yang ditunggangnya dirempuh sebuah kereta di Kilometer 1.8, Jalan Machang – Pasir Puteh berhampiran kawasan simpang tiga, Pejabat Tanah dan Jajahan Machang di sini semalam.
Mangsa, Johan Mazlan, 45, disahkan meninggal dunia semasa menerima rawatan di Hospital Machang di sini kira-kira pukul 2.45 pagi tadi akibat cedera parah pada bahagian kepala.
Ketua Polis Daerah Machang, Deputi Suprintendan Ganti Jimmy berkata, siasatan mendapati, kejadian berlaku pada pukul 9.15 malam semasa mangsa menunggang motosikal jenis Yamaha Ego dalam cuaca hujan lebat.
Menurutnya, dalam masa yang sama, sebuah kereta jenis Perodua Bezza yang dipandu seorang pelajar berusia 18 tahun sedang dalam perjalanan dari arah Machang menghala ke Pasir Puteh.
“Apabila tiba di lokasi kejadian, kereta berkenaan telah berhenti sebelum pemandunya dipercayai melihat motosikal mangsa telah memberi isyarat untuk membelok ke kiri dari arah bertentangan.
“Melihat kepada isyarat itu, pemandu kereta itu telah membelok ke kanan, namun mangsa tidak membelok ke kiri. Insiden itu telah menyebabkan kereta tersebut telah merempuh bahagian sisi kanan motosikal mangsa,” katanya ketika dihubungi Kosmo! hari ini.

Menurut Ganti, mangsa yang mengalami cedera parah pada bahagian kepala telah dibawa ke Hospital Machang di sini untuk rawatan lanjut.
Katanya, selepas lebih lima jam bertarung nyawa, mangsa disahkan meninggal dunia di hospital itu pagi tadi.
Tambahnya, kes disiasat mengikut Seksyen 41(1) Akta Pengangkutan Jalan 1987. -K! ONLINE.


JDT buru kelebihan aksi pertama
Oleh KOSMO!

14 November 2021, 1:30 pm
MOHAMAD FAIZAL HASHIM
BIARPUN keputusan dua aksi saingan Liga Super musim ini menyaksikan Johor Darul Ta’zim (JDT) berjaya menjinakkan Kedah Darul Aman FC (KDA FC), pengendalinya, Benjamin Mora enggan keputusan itu membuatkan mereka mengambil mudah pertembungan suku akhir Piala Malaysia malam ini.
Menurutnya, para pemainnya perlu sentiasa berwaspada dan mencari peluang untuk meraih kelebihan ketika aksi pertama bakal berlangsung di laman lawan, Stadium Darul Aman sebelum aksi kedua di Stadium Sultan Ibrahim.
Katanya, prestasi terbaik yang ditunjukkan pemain ketika memenangi semua perlawanan peringkat kumpulan akan digunakan untuk menaikkan semangat pasukan meneruskan momentum kemenangan.
“Menang kesemua perlawanan peringkat kumpulan Piala Malaysia adalah hasil usaha kerja keras pemain yang dahagakan kemenangan. Banyak juga eksperimen taktikal dilakukan membuahkan hasil.
“Namun, situasi sedikit berbeza apabila kita memasuki peringkat kalah mati lebih-lebih berdepan lawan yang sukar. JDT tak boleh tersalah langkah dan kena bermain bermati-matian.

“Kedah bukanlah lawan yang senang kerana mereka adalah pasukan teratur dan dibimbing jurulatih berkebolehan. Apa-apa pun, kami akan bermain dengan cara kami dan memastikan langkah tidak terhenti di suku akhir,” katanya.
Pada perlawanan terakhir peringkat kumpulan, Mora mengambil keputusan untuk merehatkan beberapa pemain utama seperti Bergson Da Silva, Gonzalo Cabrera, Shane Lowry dan Farizal Marlias sebagai persediaan menghadapi aksi menentang Kedah.
Katanya, peluang itu juga antara lain memberi ruang kepada pasukan dengan membuat penggiliran pemain dengan menurunkan pemain Guilherme De Paula dan Syafiq Ahmad mendapatkan minit perlawanan.
“Merehatkan pemain utama adalah tindakan tepat kerana bukan mudah untuk menang di Alor Setar. Ia pastinya menjadi 90 minit yang panjang.
“Kami sangat menghormati lawan, namun itu bukan bermakna kami akan turun tanpa berikan tentangan. Ini adalah langkah yang perlu diambil untuk mara ke pusingan seterusnya hinggalah ke pentas final,” ujarnya.


Pasukan Petugas Khas semak tuntutan Batu Puteh dianggotai 11 individu
Oleh AMREE AHMAD

14 November 2021, 2:15 pm
PUTRAJAYA – Seramai 11 individu bakal menyertai Pasukan Petugas Khas semakan semula undang-undang berhubung tuntutan Pulau Batu Puteh, Batuan Tengah dan Tubir Selatan.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, ia masih kekal dipengerusikan Tan Sri Mohamed Apandi Ali.
Dua peguam tempatan yang mengendalikan kes ini dari 2016 hingga 2017 iaitu Datuk Firoz Hussein Ahmad Jamaluddin dan Datuk Abu Bakar As-Sidek Mohd. Sidek juga menyertainya.
“Turut terlibat ialah dua pengamal undang-undang, Datuk Dr. Baljit Singh Sidhu dan Datuk Tengku Ahmad Fuad Tengku Ahmad Burhanuddin,” katanya melalui satu kenyataan hari ini.
Penubuhan pasukan itu selaras persetujuan jemaah menteri pada 29 Oktober lalu dengan mereka akan mengesyorkan opsyen terbaik mengenai hala tuju kerajaan dalam kes tersebut.
Mahkamah Keadilan Antarabangsa (ICJ) pada 23 Mei 2008 memutuskan Pulau Batu Puteh sebagai milik Singapura manakala Batuan Tengah sebagai hak kedaulatan mutlak Malaysia.

Namun keputusan di The Hague, Belanda itu tidak memuktamadkan status Tubir Selatan pula dan hanya ditentukan kemudian dengan berdasarkan kedudukan terkini batuan itu terletak.
Pasukan itu juga akan mengenakan tindakan undang-undang ke atas individu yang didapati tidak mahu meneruskan permohonan semakan rayuan sebelum tempoh akhir pada 2018 lalu. – K! ONLINE.


Siti Rosmizah rayu kerajaan benarkan pelakon kanak-kanak masuk set
Oleh MOHAMMAD SHAHEMY AZMI

15 November 2021, 8:22 pm
PETALING JAYA – Penerbit dan juga penulis karya terkenal, Siti Rosmizah Semail merayu dan memohon kepada pihak kerajaan melalui Kementerian Kesihatan Malaysia (KKM) supaya membenarkan pelakon kanak-kanak dibawah usia 12 tahun dibenarkan menjalani penggambaran seperti biasa.
Ujar Rosmiza, larangan ke atas pelakon kanak-kanak untuk terlibat dalam sebarang aktiviti penggambaran seperti yang diumumkan Perbadanan Kemajuan Filem Nasional Malaysia (Finas) atas arahan KKM telah memberi cabaran bukan sahaja kepadanya, bahkan juga kepada pihak produser dan pengarah lain.
“Finas atas arahan KKM tidak membenarkan kanak-kanak di bawah usia 12 tahun untuk berlakon. Perkara ini menjadi cabaran besar kepada kami.
“Seperti drama Cukup Derita Itu 2 yang bakal ditayangkan nanti (malam ini) Saya terpaksa membuat rombakan pada skrip sebab dalam cerita asal (Cukup Derita Itu 1) ada watak melibatkan kanak-akank iaitu bayi berusia lapan bulan dan setahun. Namun watak mereka terpaksa dibuang,” kata Rosmizah.
Kata penulis novel itu lagi, disebabkan larangan prosedur operasi standard itu, hampir keseluruhan watak kanak-kanak dalam drama tersebut dirombak dan tidak memaparkan langsung adegan melibatkan kanak-kanak dalam drama itu.
“Jalan cerita masih sama. Cuma adegan yang melibatkan kanak-kanak, kita terpaksa ‘berpura-pura’ dengan mengatakan mereka (kanak-kanak) berada dalam bilik atau sedang tidur,” jelasnya.

Kata Rosmizah lagi, dia pernah membuat surat rayuan kepada pihak Finas untuk membenarkan pelakon kanak-kanak menjalani penggambaran, namun ditolak atas arahan KKM.
“Jadi bagaimana? Adakah akan tidak ada langsung watak kanak-kanak dalam drama sebab mereka tidak dibenarkan untuk masuk ke set penggambaran.
“Saya minta sangat supaya kerajaan memberi kelonggaran supaya membenarkan pelakon kanak-kanak dibenarkan masuk ke set penggambaran,” katanya.
Jelas Rosmizah lagi, mereka (kanak-kanak) bukan tidak mahu divaksin, tetapi mereka masih belum boleh divaksin kerana faktor masih di bawah umur.
“Tapi Menteri Kesihatan Malaysia, Khairy Jamaluddin ada memberitahu bahawa kanak-akank bawah umur 12 tahun boleh divaksin atas persetujuan penjaga mereka.
“Namun, yang menjadi persoalan saya, jika mereka bersetuju untuk divaksin, adakah kerajaan akan membenarkan pelakon kanak-kanak itu untuk berlakon?
“Saya cuma terkilan sebab larangan ini menjadikan sesuatu karya menjadi tidak sempurna. Saya mahu bekerja, tetapi tidak mahu melanggar SOP,” jelasnya.
Terdahulu, Rosmizah ditemui pada sidang media secara virtual bagi mempromosikan drama Cukup Derita Itu 2 yang akan ditayangkan pada malam ini pada pukul 10 malam di TV3.
Cukup Derita Itu 2 arahan Along Kamaludin dibintangi pelakon Hisyam Hamid, Ruhainies dan Chacha Maembong. – K! ONLINE


TMJ hantar bunga, McD kepada Sanusi
Oleh MOHD SHARKAWI LONDING

15 November 2021, 11:18 pm
JOHOR BAHRU – Tunku Mahkota Johor (TMJ), Tunku Ismail Sultan Ibrahim mengirimkan bunga dan makanan segera, McDonald’s kepada Menteri Besar Kedah, Datuk Seri Muhammad Sanusi Md. Nor.
Buah tangan itu sebagai respon balas susulan kenyataan Muhammad Sanusi yang juga Presiden Persatuan Bolasepak Kedah (KFA) mengejek pemilik kelab Johor Darul Ta’zim (JDT) berhubung soal diet.
“No diet? One way to keep a Clown happy. McDonalds…Always work. (Tidak diet? Dalam perjalanan untuk Badut gembira. McDonalds sentiasa berfungsi,”tulis baginda menerusi Instastories miliknya hari ini.
Terdahulu, Muhammad Sanusi mengusik TMJ menerusi media sosial selepas JDT terikat seri tanpa jaringan ke atas Kedah Darul Aman FC (KDA FC) di Stadium Darul Aman, Kedah semalam.
“Diet sakan pun tak leh menang jugak… tertomos (tertumus) pulak…adeh!!,”tulis Muhammad Sanusi.
‘Percakaran’ dua figura ini tercetus selepas Tunku Ismail menegur pengurusan KDA FC yang didakwa lewat membayar gaji pemain Helang Merah.-K! ONLINE


Caprice kahwin senyap-senyap dengan wanita Kelantan
Oleh MOHD. HAIKAL ISA

15 November 2021, 7:59 pm
PETALING JAYA – Penyanyi rap sensasi, Caprice dikhabarkan sudah menamatkan zaman bujang dengan wanita pilihan hati, Farra Inalis yang berusia 26 tahun.
Menerusi sekeping foto yang dimuat naik dalam Instastory seorang individu bernama Yasser Khan, Caprice atau nama sebenarnya Ariz Ramli, 33, kelihatan dengan pasangannya, yang sama cantik sama padan mengenakan persalinan persis baju nikah.
Hantaran berkenaan turut dikongsikan semula oleh penyanyi yang juga anggota kumpulan DeFam, Azira Shafinaz menerusi Instagramnya.
Berdasarkan carian media sosial, wanita yang dikahwini Caprice itu berstatus ibu tunggal anak satu.

Wanita dikahwini Caprice dikhabarkan berstatus ibu tunggal anak satu.
Bagaimanapun pembantu peribadi Caprice yang dikenali sebagai Aiman tidak dapat mengesahkan kesahihan berita berkenaan namun lebih rela membiarkan agar perkara itu dijawab sendiri oleh pelantun lagu Lenglui itu nanti.
“Saya tidak boleh nak sahkan betul atau tidak. Tapi kalau orang kongsi gambar dia (berkahwin), sarung cincin di jari wanita, maksudnya, memang betullah dia dah kahwin,” katanya ketika dihubungi Kosmo! Online sebentar tadi.

Ujar Aiman, Caprice sudah berkenalan dengan wanita berkenaan sejak beberapa tahun lalu dan dia berasal dari negeri Cik Siti Wan Kembang.
“Apa yang saya tahu Caprice telah berkenalan dengan wanita itu setahun dua lalu. Saya sendiri tak dimaklumkan tentang pernikahannya kerana sekarang saya berada di Langkawi. Saya dapat tahu dia berkahwin pun sekitar pukul 5 petang hari ini.
“Dia (isteri Caprice) baik orangnya dan dia berasal dari Kelantan. Apa-apa maklumat lanjut, akan datang dari bibir Caprice sendiri nanti,” katanya.
Usaha Kosmo! Online untuk mendapatkan komen lanjut daripada bibir Caprice sendiri masih belum berhasil apabila dia tidak menjawab mesej dan panggilan telefon. – K! ONLINE


Pemilik BMW plat ‘fancy’ yang tular disaman
15 November 2021, 9:47 pm
KUALA LUMPUR – Pemilik kereta BMW yang menggunakan nombor pendaftaran ‘fancy’ sepertimana tular di media sosial telah disaman hari ini atas kesalahan nombor pendaftaran tidak mengikut spesifikasi.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, pihaknya menerima aduan berhubung rakaman video yang tular berdurasi 11 saat menunjukkan sebuah kereta jenis BMW berwarna kelabu menggunakan nombor pendaftaran ‘fancy’.
“Bertindak atas aduan, pada pukul 2.45 petang pemandu kenderaan tersebut telah hadir di Balai Trafik, Jalan Bandar bagi tujuan siasatan.
“Hasil siasatan mendapati pemandu kenderaan tersebut yang merupakan wanita berumur 32 tahun telah membuat pengakuan bahawa kenderaan yang tular adalah miliknya,” ujarnya dalam kenyataan hari ini.
Menurutnya, pihaknya juga telah mengeluarkan saman di atas kesalahan nombor pendaftaran tidak mengikut spesifikasi.
“Justeru itu, pemandu telah menukar semula kepada nombor pendaftaran yang asal,” katanya.

Ujar beliau, pengguna jalan raya dinasihatkan agar sentiasa mematuhi peraturan dan undang-undang jalan raya. – K! ONLINE


Ibu tunggal anak satu pilihan hati Caprice
Oleh HANISAH SELAMAT

15 November 2021, 9:27 pm
PETALING JAYA – Biarpun perkahwinan mereka berlangsung secara tertutup tanpa hebahan rasmi, namun tiada lagi rahsia apabila wanita yang menjadi suri hati penyanyi hip-hop, Caprice hari ini merupakan seorang ibu tunggal anak satu berusia 26 tahun.
Wanita berkenaan, Farra Inalis Hussni atau lebih selesa membahasakan dirinya, Elis itu berasal dari Kota Bharu, Kelantan namun menetap di ibu negara.
Elis yang juga usahawan dan mempunyai ramai pengikut di laman sosial mempunyai seorang cahaya mata perempuan yang berusia sekitar tujuh tahun.
Menerusi Instagram, Elis sebelum ini pernah membuat pendedahan sudah enam tahun bergelar ibu tunggal.
Terdahulu, gambar Caprice menyarung cincin ke jari manis pengantin perempuan dikongsi beberapa rakan terdekat menerusi Instagram Story, petang tadi.
Usaha mendapatkan Caprice untuk mendapatkan maklumat lanjut belum berhasil. Pengurusnya Aiman Munier ketika dihubungi meminta pihak media mendapatkan sendiri kesahihan berita tersebut daripada tuan punya badan (Caprice).

Bagaimanapun, Aiman yang kini berada di Langkawi mengakui dikhabarkan mengenai hajat Caprice tiga hari lalu.
“Apa yang saya tahu, sepatutnya pernikahan dilangsungkan di sebuah masjid di Kuala Lumpur, tetapi berdasarkan gambar itu lokasi mungkin ditukar pada saat akhir.
“Saya sendiri dapat gambar mereka (nikah) daripada Azira Shafinaz, bukan Caprice, sebelum berkongsi di Instagram saya.
“Apa yang boleh saya maklumkan, saya pernah bertemu Elis dan dari situ yakin dia mampu menjadi isteri yang baik serta dapat menjaga Caprice dengan sempurna.
“Soal pernikahan mereka, biarlah Caprice sendiri jawab. Setahu saya mereka tidak bertunang, mungkin hantar tanda dalam majlis merisik sebelum ini,” katanya kepada Kosmo! Online.
Ditanya sama ada pasangan terbabit sudah lama berkenalan, kata Aiman hubungan mereka tidak terlalu lama atau baharu.
“Saya cuma boleh katakan mereka kenal tak lama, tak terlalu baharu. Tapi mereka memang serasi,” jawabnya yang turut menyatakan tidak berpeluang bertemu penyanyi itu lagi sejak dia pulang dari Jordan.
Difahamkan, Caprice dan Elis hanya mengambil masa tidak sampai setahun untuk mengenali hati budi sebelum mengambil keputusan untuk berkahwin. – K! ONLINE


Tuah Atikah jadi ‘protege’ Hidilyn
Oleh DIYANATUL ATIQAH ZAKARYA

15 November 2021, 8:43 pm
JASIN – Permata angkat berat negara, Atikah Mohamad Sobri bertuah kerana mendapat peluang menimba ilmu dengan pemenang pingat emas Sukan Olimpik Tokyo 2020, Hidilyn Diaz.
Difahamkan, Hidilyn bersedia menjadikan Atikah sebagai anak didiknya dengan membawa gadis berusia 20 tahun tersebut berlatih bersama di negaranya, Filipina selama tiga bulan.
Menariknya, atlet berusia 30 tahun itu juga akan menanggung sepenuhnya perbelanjaan Atikah sepanjang berlatih di sana nanti.
Ia tentunya satu perkembangan terbaik buat Atikah yang pernah memenangi pingat emas angkat berat 58 kilogram (kg) buat Malaysia pada Sukan Remaja Komanwel 2015 di Apia, Samoa.
Situasi itu seolah-olah tanda terima kasih daripada Hidilyn kepada Malaysia terutama Pusat Latihan Angkat Berat Kampung Kesang Tua di Jasin, Melaka yang menjadi venue latihannya sebelum bergelar pemenang pingat emas Olimpik pertama buat Filipina.
Kejayaan Hidilyn itu menjadi inspirasi enam atlet remaja negara berusia 12 hingga 20 tahun seperti Atikah, Ahmad Fadhil Ahmad Janius, Nur Batrisya Yaakop, Muhammad Daniel Yaakop, Muhammad Izzul Hakimi dan Nurul Syasya Khairina Samsur.

Dalam perkembangan sama, Menteri Belia dan Sukan, Datuk Seri Ahmad Faizal Azumu telah mengadakan lawatan ke pusat latihan tersebut bersama Ketua Pengarah Majlis Sukan Negara (MSN), Datuk Ahmad Shapawi Ismail hari ini.
Ahmad Faizal dalam satu kenyataan berkata, pihaknya mengiktiraf sumbangan pusat latihan tersebut dan akan berbincang dengan MSN bagi membolehkan ia dapat dimanfaatkan oleh masyarakat setempat khususnya di Melaka. – K! ONLINE


Sanusi ejek TMJ, Pemuda Pas Johor mohon maaf
Oleh MOHAMAD FAIZAL HASHIM

15 November 2021, 8:19 pm
JOHOR BAHRU – Gara-gara ‘kenakalan’ Menteri Besar Kedah, Datuk Seri Muhammad Sanusi Md. Nor mengusik pemilik Johor Darul Ta’zim (JDT), Dewan Pemuda Pas Negeri Johor memohon maaf kepada Tunku Ismail Sultan Ibrahim, hari ini.
Ini susulan ‘percakaran’ di media sosial antara Muhammad Sanusi yang juga Presiden Persatuan Bolasepak Kedah (KFA), dengan Tunku Mahkota Johor.
Ketua Dewan Pemuda Pas Johor, Ahmad Nawfal Mahfodz berkata, pihaknya mengambil maklum akan perlawanan yang berlangsung antara pasukan JDT dengan Kedah Darul Aman FC (KDA FC) di Stadium Darul Aman, semalam.
Menurutnya, pihaknya mengambil maklum berlaku salah faham dikhuatiri berpunca kekhilafan laras bahasa digunakan Muhammad Sanusi kepada Tunku Mahkota Johor lantaran teguran yang diberikan merujuk kepada isu tunggakan gaji para staf dan pemain KDA FC.
“Tanpa niat menderhaka, kami percaya bahawa beberapa kenyataan yang dikeluarkan oleh pihak Menteri Besar Kedah hanya membangkitkan semangat kesukanan, bukan atas dasar kepentingan peribadi.
“Justeru, Dewan Pemuda PAS Negeri Johor dengan rendah hati ingin merafak sembah ampun kepada Tunku Mahkota Johor di atas kekhilafan yang berlaku,” katanya dalam satu kenyataan dimuatnaik dalam laman Facebooknya hari ini. -K! ONLINE


[VIDEO] Lelaki amuk depan Hospital Dungun dirujuk ke HSNZ
Oleh NIK NUR IZZATUL HAZWANI NIK ADNAN

15 November 2021, 8:47 pm
DUNGUN – Seorang lelaki yang dipercayai mempunyai masalah mental ditahan polis selepas mengamuk dan bertindak membaling batu ke arah sebuah kenderaan orang awam di hadapan Hospital Dungun di sini semalam.
Dalam kejadian pada pukul 9.30 pagi tersebut, lelaki kurang siuman berusia 56 tahun itu marah-marah sebelum membaling batu ke arah sebuah kenderaan yang keluar dari simpang jalan.
Ketua Polis Daerah Dungun Superintendan Baharudin Abdullah berkata, sebelum itu, dia telah bertindak membaling tong sampah ke tengah jalan raya.
“Lelaki tersebut telah ditahan anggota Unit Rondaan Bermotosikal dan Unit Kereta Peronda (MPV).
“Keputusan ujian air kencing lelaki tersebut adalah negatif dan lelaki tersebut telah dirujuk ke Hospital Sultanah Nur Zahirah (HSNZ), Kuala Terengganu bagi tindakan lanjut,” katanya ketika dihubungi Kosmo! hari ini.
Terdahulu, sebuah rakaman video berdurasi 1 minit 27 saat yang dirakam orang awam berhubung insiden itu tular di media sosial khususnya laman Facebook dan aplikasi WhatsApp.

Video tersebut turut memaparkan lelaki tersebut membaling batu ke arah sebuah kenderaan sebelum berjaya dikepung orang ramai dan ditahan polis. – K! ONLINE


Pemain Perak mula berhijrah?
Oleh AZIZAN HASHIM

15 November 2021, 8:43 pm
DIPOH – Belum pun habis musim bola sepak 2021, dua pemain Perak sudah dipancing pasukan lain
Kedua-dua pemain muda itu, Azri Ghani dan Adib Raof dikatakan sudah memohon pelepasan dari majikan mereka.
Adib dikatakan menerima tawaran dari sebuah pasukan di utara manakala Azri tidak diketahui ke mana destinasinya.
Pemergian dua pemain itu sedikit sebanyak akan menjejas usaha Perak FC untuk membentuk pasukan bagi menghadapi musim 2022.
Menurut sumber, beberapa pemain lain seperti Azhar Epandi dan Shamim Baharuddin juga dijangka memilih haluan berbeza.
Manakala pemain yang dipinjam, Sergio Aguero akan dikembalikan kepada Pahang.

“Ramai pemain yang akan keluar kerana menerima tawaran pasukan lain,” katanya.
Walaupun tawaran lumayan pasukan lain punca mereka angkat kaki tetapi faktor pembayaran gaji lewat Perak musim ini juga menyebabkan mereka mengambil keputusan memilih pasukan baharu.
Sumber itu bagaimana pun tidak tahu apa yang akan berlaku berikutan penstrukturan semula Perak FC. -K! ONLINE


Kantoi’ beli ais krim ketika belajar
Oleh KOSMO!

15 November 2021, 9:50 pm
PETALING JAYA – Pelbagai kisah lucu dan ragam boleh dikongsi sepanjang pembelajaran di rumah ketika penularan Covid-19 baru-baru ini.
Ada yang mak dan ayah siapkan kerja sekolah, ada juga yang hanya ‘onkan’ video guru atau pensyarah tetapi pelajarnya sedang tidur.
Terbaharu tular di media sosial TikTok seorang pelajar telah ‘kantoi’ membeli ais krim ketika kelas secara video sedang dilakukan.
Satu perkongsian melalui TikTok @adulenn menyaksikan pelajar tersebut tidak perasan pembesar suaranya masih dipasang namun dia sedang membeli ais krim.
Keadaan itu mendapat pelbagai reaksi dari orang ramai dan menyifatkan macam-macam berlaku ketika sesi pembelajaran di rumah.
“Siap bunyi lagu Mat Cool lagi tu, kantoi pegi beli ais krim, kau lawak la dik. Berdekah aku tengok video ni,” jelas Kak Na Along.

“Lapar sangat la tu tak pun beli untuk adik dia. Sabar je cikgu dengan kawan-kawan dia. Ceria sekejap kelas dia.
“Lain kali pastikan mic ditutup dulu. Aku pun mengelat juga kalau ada meeting dengan bos,” kata Rizalman Ahmad. – K! ONLINE.


Hanelang Warriors juara Terengganu Royal 7’s
Oleh KOSMO!

15 November 2021, 6:50 pm
Oleh TENGKU DANISH BAHRI TENGKU YUSOFF
KUALA TERENGGANU – Wakil tuan rumah, Hanelang Warriors mengetepikan cabaran sengit Polis Diraja Malaysia (RMP) Blues 15-14 untuk muncul juara kategori utama Kejohanan Ragbi Terengganu Royal 7’s di Stadium Ragbi Tengku Muhammad Ismail di sini semalam.
Ketinggalan 0-7 selepas satu try dan conversion daripada pasukan lawan, Hanelang Warriors berjaya bangkit pada babak kedua melalui tiga try untuk mendahului dengan keputusan 15-7.
RMP Blues memberi saingan dengan menambah tujuh lagi mata hasil satu try dan conversion pada hujung permainan, namun sudah terlewat untuk menghalang kemenangan tuan rumah.
Selaku juara, Hanelang Warriors merangkul Piala Tengku Muhammad Ismail, pingat dan hadiah RM10,000, manakala RMP Blues pula terpaksa berpuas hati dengan RM7,000 beserta pingat.
Perlawanan akhir bawah 22 tahun (B22) pula menyaksikan pertemuan sesama sendiri wakil Selangor, Royal Town Warriors yang berjaya menewaskan Selangor Dev 21-12.

Kemenangan itu membolehkan pasukan Royal Town Warriors membawa pulang trofi, pingat dan RM5,000, manakala Selangor Dev menerima pingat beserta RM2,000 selaku naib juara.
Turut meraih kejuaraan adalah Putrajaya Dingoes bagi kategori wanita selepas mudah mengalahkan skuad Sukan Malaysia (Sukma) Kedah dengan 22 mata tanpa balas.
Sebanyak 43 pasukan dari seluruh negara menyertai kejohanan yang berlangsung selama tiga hari itu selain ia merupakan yang terbesar dalam kalendar ragbi negara selepas hampir dua tahun tertangguh ekoran pandemik Covid-19.


Bangga KDA FC beri saingan sengit ke atas JDT
Oleh NORLIDA AKMAR IDROS

15 November 2021, 6:40 pm
ALOR SETAR – Menteri Besar Kedah, Datuk Seri Muhammad Sanusi Md. Nor mengucapkan tahniah kepada pasukan Kedah Darul Aman FC (KDA FC) kerana memberi saingan sengit kepada Johor Darul Ta’zim (JDT) pada saingan suku akhir pertama Piala Malaysia di Stadium Darul Aman di sini malam semalam.
Beliau yang juga Presiden Persatuan Bola Sepak Kedah (KFA) bangga dengan aksi yang ditunjukkan skuad Hijau Kuning walaupun sekadar seri 0-0 dengan JDT.
“Ternyata JDT bukan lawan yang calang-calang dan kita terpaksa mengakui kehebatannya.
“Kedah walaupun negeri miskin bertanding dengan pasukan kaya-raya tetapi pasukan kaya-raya tidak menang. Walaupun miskin tetapi semangat juang kita tinggi,” katanya pada sidang akhbar selepas Sidang Dewan Undangan Negeri (DUN) Kedah ke-14 yang diadakan secara dalam talian di sini hari ini.
Pada perlawanan malam semalam, KDA FC sekadar mencatatkan keputusan seri 0-0 ketika menentang JDT dalam perlawanan suku akhir pertama Piala Malaysia di laman sendiri di sini.-K! ONLINE


‘Saya simpan jambang, orang kata muka macam Wukong’
Oleh MOHD. HAIKAL ISA

15 November 2021, 7:36 pm
PETALING JAYA – “Saya simpan jambang pun, orang cakap muka saya macam Wukong (watak animasi monyet).
Demikian luahan pendakwah selebriti, Dai Syed atau nama lengkapnya, Syed Shah Iqmal Syed Mohammad Shaiful Syed Jamalullail yang mendedahkan dia berdepan kemurungan disebabkan beberapa siri kontroversi yang melanda dirinya.
“Saya berdepan tekanan perasaan dan jiwa dan antara yang saya hadapi termasuklah senang menjadi sedih dan trauma.
“Terutama apabila saya tertengok gambar masa pakai baju ‘kurta hijau’ (waktu ditahan polis). Saya rasa sedih dan ‘down’.
“Saya menangis seorang diri dan rasa macam nak menjerit, ‘overthinking’ (fikir sesuatu berlebihan). Ada waktu juga, saya rasa takut nak berjumpa orang luar sebab fikirkan pandangan orang terhadap saya. Dua bulan saya ‘kurung diri’ di rumah,” katanya ketika dihubungi Kosmo! Online sebentar tadi.
Terpaksa menukar penampilan diri dan gaya kehidupan demi meneruskan hidup, Syed Iqmal, 26, berkata, dia perlahan-lahan berjaya lari dari masalah kemurungan dengan mendekatkan diri kepada Allah SWT.

“Saya berdoa kepada Allah SWT agar Dia tenangkan hati dan jiwa kita supaya diberikan kebahagian dalam hati.
“Benda ini pun (masalah kemurungan) datang daripada Allah dan sembuh pun atas rela-Nya,” katanya.
Dedah Syed Iqmal lagi, dia dapat mengawal masalah kemurungan dengan melakukan aktiviti-aktiviti sunnah seperti menunggang kuda.
“Baru-baru ini saya ada belajar menunggang kuda. Cikgu saya, Natasha Hudson ajar saya ‘trot’, belajar tunggang kuda sampai saya boleh ‘canter’. Alhamdulillah, itu semua untuk kita punya kesihatan mental. Banyak kelebihannya,” ujarnya.
Terdahulu, Syed Iqmal berdepan tiga dakwaan termasuk merogol dilepaskan selepas diikat jamin bernilai RM35,000 pada 15 Disember lalu.
Dia ditahan pada 27 November lalu selepas seorang wanita membuat laporan polis didakwa dirogol pendakwah itu.
Selepas itu, muncul tujuh lagi laporan polis daripada tujuh mangsa yang turut tampil membuat laporan sama termasuklah guru dan pelajar kolej.
Selepas 13 hari direman iaitu pada 10 Disember lalu, bekas peserta program Da’i musim keempat itu kemudian didakwa atas dua tuduhan iaitu persetubuhan luar tabii dan mencabul kehormatan di Mahkamah Petaling Jaya, manakala dakwaan merogol seorang wanita di Mahkamah Shah Alam. – K! ONLINE.